text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
33 Soka, iwe ukuparanya, wamweneiwe undaparanyike.+
Iwe ukwendera mphiska, wamweneiwe ŵandakwenderepo mphiska!
Para wamara kuparanya, nawe uparanyikenge.+
Para wamara kwendera mphiska, nawe ŵakwenderenge mphiska.
2 A Yehova, tichitirani lusungu.+
Chigomezgo chithu chili mwa imwe.
Muŵe woko lithu+ mulenji uliwose,
Enya, chiponosko chithu mu nyengo ya suzgo.+
3 Pakupulika kupoma, ŵanthu ŵakuchimbira.
Para mwawuka, mitundu yikumbininika.+
4 Ivyo mwapoka viwunjikikenge, nga umo vikuŵira para zombe lanjara lawungana.
Ŵanthu ŵachimbilirengepo nga ntchiwuru cha ŵazombe.
5 Yehova wakwezgekenge,
Pakuti wakukhala kuchanya nkhanira.
Wazuzgenge Ziyoni na weruzgi wakunyoloka na urunji.
6 Ndiyo wamukhozganinge mu nyengo zinu,
Ndiyo chiponosko chikuru,+ vinjeru, kumanya, na kopa Yehova+
Uwu mbusambazi wake.
7 Wonani, ngwazi zawo zikubobota mu msewu.
Mathenga gha mtende ghakulira chomene.
8 Misewu yikuru yawuwa.
Palije uyo wakwenda mu nthowa.
Waswa phangano,
Wakana misumba.
Wakupwelerako chara vya munthu.+
9 Charu chikutengera ndipo chikufota.
Lebanoni walengeskeka,+ wavunda.
Sharoni waŵa nga ntchipalamba,
Ndipo Bashani na Karimeli ŵakuyoyoska mahamba ghawo.+
10 Yehova wakuti: “Sono niwukenge,
Sono nijikwezgenge.+
Sono nijitumphuskenge.
11 Mukuŵa na nthumbo ya utheka wakomira ndipo mukubaba chipundwe.
Mzimu winu umumyanguraninge nga ni moto.+
12 Ŵanthu ŵaŵenge nga ni ivyo vyakhalapo para layimu wotcheka.
Nga ni minga izo zadumulika, ŵawotchekenge na moto.+
13 Imwe muli kutali chomene, pulikani ivyo nichitenge!
Ndipo imwe muli pafupi, zomerezgani nkhongono zane.
14 Ŵakwananga ŵa mu Ziyoni ŵakutenthema.+
Wofi wawira ŵakugaluka:
‘Ni njani wa ise uyo wangakhala uko kuli moto wakumyangura?+
Ni njani wa ise uyo wangakhala mu moto wambura kuzimwika?’
15 Uyo wakwenda mu urunji nyengo zose,+
Uyo wakuyowoya vyakunyoloka,+
Uyo wakukana uryarya, kusanga chandulo mu ukhuluku,
Uyo wakukana chimbundi nanga nkhuchikora wuwo,+
Uyo wakujara khutu lake kuti waleke kupulika nkhani za kuthiska ndopa,
Na uyo wakujara maso ghake kuti waleke kulaŵiska viheni.
16 Ndiyo wazamukhala pachanya.
Chigongwe chake chizamuŵa mu malinga gha jalawe,
Wazamupika chakurya,
Ndipo maji ghake ghazamumara chara.”+
17 Maso ghinu ghazamuwona themba mu uchindami wake,
Ghazamulaŵiska charu chakutali chomene.
18 Mu mtima winu muzamukumbuka vyakutenthemeska:
“Kasi mulembi wali nkhu?
Wali nkhu uyo wakapimanga mithulo?+
Wali nkhu uyo wakapendanga vigongwe?”
19 Muzamuŵawonaso chara ŵanthu ŵamsinjiro,
Ŵanthu awo chiyowoyero chawo ntchakusuzga kuchipulikiska,
Awo lulimi lwawo lwachikwikwi mungalupulikiska yayi.+
20 Laŵiskani Ziyoni, msumba wa viphikiro vithu!+
Maso ghithu ghazamuwona Yerusalemu nga ni malo gha mtende,
Chihema icho chizamuwuskikapo chara.+
Vikhomo vyake vizamuzgulikamo yayi,
Na vingwe vyake vizamudumulika chara.
21 Kweni kwenekura Chiuta Wauchindami, Yehova,
Wazamuŵa kwa ise chigaŵa cha milonga, cha migelo yisani,
Umo ngalaŵa zankhafi zizamwendamo yayi,
Umo ngalaŵa zikuruzikuru zizamujumphamo chara.
22 Pakuti Yehova ni Mweruzgi withu,+
Yehova ni Mupi wa Dango kwa ise,+
Yehova ni Themba lithu.+
Ndiyo watiponoskenge.+
23 Vingwe vinu vizamudewezgeka.
Vizamukhozga yayi mlongoti mu malo ghake panji kutandawura thanga.
Pa nyengo iyo vyakupokeka vinandi vizamugaŵika.
Nanga ngwakupendera wazamupokako vinandi.+
24 Pazamuŵavya munthu wakukhala mu charu uyo wazamuti: “Nalwara.”+
Ŵanthu awo ŵakukhala mu charu icho ŵazamugowokereka ubudi wawo.+
Tumizgani
Tumizgani
Yesaya 33
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=23&Chapter=33&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D23%26Chapter%3D33%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
SAMBIRO 5
Kasi Vikuŵa Wuli Para Tawungana Pamoza?
Ŵanthu ŵanandi ŵali kuleka kusopa, chifukwa ŵakuwona kuti ŵakovwirika yayi. Chifukwa wuli pera mukwenera kuwungana na Ŵakaboni ŵa Yehova? Kasi vinthu vikuŵa wuli para ŵawungana pamoza?
Pakuŵa chimwemwe, chifukwa tikutemwana. Kale Ŵakhristu ŵakawungananga mu magulu, panji kuti mipingo. Para ŵawungana, ŵakasopanga Chiuta, kusambira Malemba na kuchiskana. (Ŵahebere 10:24, 25) Pa maungano agha, ŵakakondwanga chifukwa cha kuŵa pamoza na Ŵakhristu ŵanyawo. (2 Ŵatesalonika 1:3; 3 Yohane 14) Ndimo nase tikuchitira mazuŵa ghano, ndipo tikukondwa.
Tikusambira umo tingalondezgera fundo izo zili mu Baibolo. Kale, ŵanalume, ŵanakazi, na ŵana ŵakawungananga pamoza. Nase ndimo tikuchitira. Ŵasambizgi ŵakujura Malemba na kutovwira umo tingalondezgera fundo izo zilimo. (Dotoronome 31:12; Nehemiya 8:8) Wose awo ŵiza ŵangayowoyapo na kwimbako sumu. Ntheura waliyose wakuŵa na mwaŵi kuti wayowoye chigomezgo icho wali nacho.—Ŵahebere 10:23.
Chipulikano chithu mwa Chiuta chikukhozgeka. Kale, mpositole Paulosi wakaphalira mpingo unyake kuti: “Nkhukhumba chomene kumuwonani, kuti nizakamupaniko chawanangwa chauzimu kuti mukhozgeke, panji kuti tizakakhwimiskane, waliyose kwizira mu chipulikano cha munyake, chinu na chane.” (Ŵaroma 1:11, 12) Para tikuchezga na ŵanyithu pa ungano, tikukhozgana mu chipulikano, ndipo tikukhuka kuchita ivyo Baibolo likuyowoya.
Mungachita makora kuluta ku ungano wakulondezgapo mwakuti mukajiwonere mwekha ivyo tayowoya apa. Tikumupokelerani na mawoko ghaŵiri. Kufipa mtima na zithero yayi.
Para tawungana tikuchita nga mbanjani?
Kasi tingachita wuli kuti nase tovwirike na maungano?
Manyani Vinandi
Kasi pa Nyumba ya Ufumu Pakuchitika Vichi?
Lutani kuti mukawone ivyo vikuchitika.
Maungano gha Mpingo gha Ŵakaboni ŵa Yehova
Sangani uko Ŵakaboni ŵa Yehova ŵakusopera na ivyo ŵakuchita pakusopa.

robotstxt: allowed

filter: keep


text:
GONGWE LA MULINDA (LAKUSAMBIRA PA MPINGO) JULY 2016
Magazini iyi yili na nkhani zakusambira pa mpingo kwamba pa Ogasiti 29 mpaka Seputembala 25, 2016.
Ŵakajipereka na mtima Wose ku Ghana
Nangauli ŵabali na ŵadumbu awo ŵakusamira ku vyaru vinyake ŵangasangana na masuzgo ghanyake, kweni ŵakusanga vitumbiko vinandi.
Penjani Dankha Ufumu
Yesu wakalongosora chifukwa icho tikwenera yayi kutemwa chomene vinthu vyakuthupi.
Chifukwa Wuli Tikwenera ‘Kuŵa Maso’?
Pali vinthu vitatu ivyo para tingapusa, vingatitondeska kuŵa maso mwauzimu.
“Ungawopanga Chara, Ine Nikovwirenge”
Yehova ni mubwezi wakugomezgeka para mwasangana na masuzgo kweniso para mukwenjerwa.
Yehova Wakutilongora Lusungu Lukuru
Kasi ni nthowa wuli yikuru iyo Yehova walongolera lusungu lwake ku ŵanthu?
Pharazgani Makani Ghawemi gha Lusungu Lukuru lwa Chiuta
Kasi makani ghawemi gha Ufumu wa Chiuta ghakulongora wuli kuti Chiuta wali na lusungu lukuru?
Mafumbo Ghakufumira ku Ŵaŵazgi
Kasi kubamphika pamoza tumakuni tuŵiri uto tukuzunulika mu Ezekiyeli 37 kukung’anamurachi?


text:
MUTU 4
Yehova Wakulikwezga Zina Lake
1, 2. Kasi Baibolo la Malemba Ghakupatulika mu Mang’anamuliro gha Charu Chiphya, lakwezga wuli zina la Chiuta?
PA CHINAYI mulenji, Disembala 2, 1947, Ŵakhristu ŵachoko waka ŵakuphakazgika awo ŵakateŵeteranga pa Beteli ku Brooklyn, New York, ŵakamba mulimo wapadera wa kung’anamura Baibolo. Nangauli ukaŵa wakusuzga, kweni ŵabali ŵakachita mulimo uwu vyaka 12. Ndipo ŵakamalizga pa Sabata, Malichi 13, 1960. Pati pajumpha myezi yitatu, pa Juni 18, 1960, ku Manchester, England, kukaŵa ungano. Mubali Nathan Knorr wakafumiska Baibolo Lachingelezi la Malemba Ghakupatulika mu Mang’anamuliro gha Charu Chiphya, ndipo ŵabali ŵakakondwa chomene. Mubali Knorr wakati: “Mwahuno ni zuŵa lakugiyira ku Ŵakaboni ŵa Yehova pa charu chose!” Chifukwa chimoza icho ŵabali ŵakakondwera ntchakuti mu Baibolo ili ŵakawezgeramo zina la Chiuta.
2 Mu Mabaibolo ghanandi ŵakuwuskamo zina la Chiuta. Kweni ŵabali ŵakuphakazgika aŵa, ŵakachitapo kanthu kulimbana na ivyo Satana wakukhumba, vyakuti ŵanthu ŵaleke kumanya zina la Chiuta. Mazgu ghakwamba mu Baibolo ili ghakuti: “Chinthu chapadera chomene mu Baibolo ili ntchakuti zina la Chiuta laweleramo mu malo ghake.” Mu Baibolo ili zina la Chiuta lakuti Yehova likusangika mu malo ghakujumpha 7,000. Nadi, Baibolo ili lakwezga zina la Adada ŵithu ŵakuchanya, Yehova!
3. (a) Kasi ŵabali ŵakatenge zina la Chiuta likung’anamurachi? (b) Kasi lemba la Ekisodo 3:13, 14, tikwenera kulipulikiska wuli? (Wonani bokosi la mutu wakuti “ Kasi Zina la Chiuta Likung’anamurachi?”)
3 Ŵasambiri ŵa Baibolo ŵakatenge panji zina la Chiuta likung’anamura “Ndine Mweneuyo Ndine.” (Eks. 3:14) Lekani Gongwe la Mulinda la Janyuwale 1, 1926, likati: “Zina la Chiuta likung’anamura kuti wakaŵako yekha, . . . walije jando kweniso umaliro.” Kweni apo ŵabali ŵakamba kung’anamura Baibolo la Mang’anamuliro gha Charu Chiphya, Yehova wakaŵawovwira kumanya kuti zina lake likung’anamuraso vinyake. Likung’anamura kuti wakuŵa na chilato ndipo wakuchitapo kanthu kuti wachifiske. Ntheura ŵakamanya kuti zina lakuti Yehova, likung’anamura “Wakupangiska Kuŵako.” Ndiyo wakalenga vyose, na ise wuwo, ndipo wakulutilira kuchitapo kanthu kuti khumbo lake lifiskike. Kweni fumbo ndakuti: ‘Chifukwa wuli ntchakuzirwa kuti zina la Chiuta likwezgeke? Ndipo ise tingachitapo vichi kuti tilikwezge?’
Kutuŵiska Zina la Chiuta
4, 5. (a) Kasi tikukhumbachi para tikulomba kuti: “Zina linu lituŵiskike”? (b) Kasi Yehova wazamutuŵiska pawuli zina lake ndipo wazamulituŵiska wuli?
4 Yehova wakukhumba kuti zina lake likwezgeke. Nakuti chilato chake chikuru ntchakuti zina lake lituŵiskike. Lekani Yesu wakati: “Zina linu lituŵiskike.” (Mat. 6:9) Kasi para tikuti “zina linu lituŵiskike” tikung’anamurachi?
5 Nga umo tikasambilira mu Mutu 1, Yesu wakazunura vinthu vitatu vyakukhwaskana na khumbo la Chiuta apo wakasambizganga ŵasambiri ŵake kulomba. Chakwamba, wakati: “Zina linu lituŵiskike,” chachiŵiri, “Ufumu winu wize,” ndipo chachitatu, “Khumbo linu lichitike.” (Mat. 6:10) Ntheura, para tikulomba kuti zina linu lituŵiskike tikukhumba kuti Yehova wachitepo kanthu kuti watuŵiske zina lake ilo likamba kubinkhiskika mu Edeni. Kasi Yehova wakuzgora pempho ili nthena? Iyo wakuti: “Nizamulituŵiska nadi zina lane likuru, ilo likafipiskika pakati pa ŵamitundu.” (Ezek. 36:23; 38:23) Pa Aramagedoni, Yehova wazamutuŵiska zina lake pamaso pa chilengiwa chilichose.
6. Kasi tikutuŵiska wuli zina la Chiuta?
6 Yehova wakamba ni kale chomene kuzomerezga ŵateŵeti ŵake kuti nawo ŵatuŵiskengeko zina lake, nangauli ŵangalituŵiska mwakufikapo yayi. Zina lake ndituŵa kale. Ipo tikung’anamurachi pera? Baibolo likuti: ‘Yehova wa mawumba ndiyo umuwonenge kuti ni mutuŵa.’ Ndipo pakuyowoya za ŵanthu ŵake, Yehova wakati: “Ŵatuŵiskenge zina lane . . . ndipo ŵawopenge Chiuta wa Israyeli.” (Yes. 8:13; 29:23) Ntheura, tikutuŵiska zina la Chiuta para tikuliwona kuŵa lapachanya pa mazina ghose, para tikumanya icho likung’anamura, na kovwira ŵanthu kuti nawo ŵalituŵiske. Para tikumupulikira na mtima wose na kumanya kuti ndiyo Muwusi withu, ndikuti tikuchindika zina la Chiuta.—Zinth. 3:1; Chivu. 4:11.
Kumanyikwa na Zina la Chiuta na Kulikwezga
7, 8. (a) Chifukwa wuli pakajumpha nyengo kuti ŵateŵeti ŵa Yehova ŵamanyikwe na zina lake? (b) Kasi tiwonenge vichi?
7 Kwamba m’ma 1870, ŵateŵeti ŵa Yehova ŵakuzunura zina la Chiuta mu mabuku ghawo. Mwachiyelezgero, ŵakazunura zina la Chiuta mu Gongwe la Mulinda la Ogasiti 1879, kweniso mu buku la sumu la mutu wakuti Songs of the Bride. Kweni pambere Yehova wandazomerezge ŵanthu ŵake kumanyikwa na zina lake lituŵa, pakaŵa vinyake ivyo ŵanthu aŵa ŵakeneranga kufiska. Kasi Yehova wakaŵawovwira wuli Ŵasambiri ŵa Baibolo kuti ŵambe kumanyikwa na zina lake?
8 Tiwelere kumasinda m’ma 1800 na m’ma 1900, na kuwona umo Yehova wakawovwilira ŵanthu ŵake kupulikiska unenesko wakukhwaskana na zina lake. Tiyeni tiwone vinthu vitatu ivyo ŵakapulikiska.
9, 10. (a) Chifukwa wuli magazini ghakwambilira gha Gongwe la Mulinda ghakayowoyanga chomene vya Yesu? (b) Kasi Ŵasambiri ŵa Baibolo ŵakachita wuli kwamba mu 1919? (Wonaniso bokosi la mutu wakuti “ Umo Gongwe la Mulinda Lakwezgera Zina la Chiuta.”)
9 Chakwamba, ŵateŵeti ŵa Yehova ŵakamanya kuzirwa kwa zina la Chiuta. Ŵasambiri ŵa Baibolo ŵakawonanga kuti sembe yakuwombora ntchisambizgo chakuzirwa chomene mu Baibolo. Lekani kanandi magazini ya Gongwe la Mulinda yikayowoyanga vya Yesu. Mwachiyelezgero, mu chaka icho magazini iyi yikambira, Yesu wakazunulikanga chomene kuluska Yehova. Pakuyowoya za Ŵasambiri ŵa Baibolo ŵakwambilira, Gongwe la Mulinda la Malichi 15, 1976, likati, “Yesu ŵakamuchindikanga mwakujumphizga.” Kweni nyengo yikati yajumphapo, Yehova wakaŵawovwira kumanya kuti Baibolo likuchindika chomene zina lake. Kasi Ŵasambiri ŵa Baibolo ŵakachita wuli? Magazini iyi yikatiso kwamba mu 1919, “ŵakamba kuchindika chomene Yehova.” Nakuti kufuma mu 1920 m’paka 1929, Gongwe la Mulinda likazunura zina la Chiuta mu malo ghakujumpha 6,500.
10 Ŵabali aŵa ŵakalongora kuti ŵakutemwa Yehova lekani ŵakachitapo kanthu kuti zina lake limanyikwe. Nga ni Mozesi, nawo ŵakamba kupharazga “zina la Yehova.” (Doto. 32:3; Sal. 34:3) Ntheura, nga umo Malemba ghakulayizgira, Yehova wakawona chitemwa icho ŵakaŵa nacho pa zina lake ndipo nayo wakaŵatemwa.—Sal. 119:132; Heb. 6:10.
11, 12. (a) Kasi ni vichi ivyo vikasintha mu mabuku ghithu chaka cha 1919 chikati chajumpha? (b) Kasi Yehova wakawovwira ŵanthu ŵake kuti ŵachitenge vichi, ndipo chifukwa wuli?
11 Chachiŵiri, Ŵakhristu ŵaunenesko ŵakawumanya makora mulimo uwo Chiuta wali kuŵapa. Nyengo yichoko waka kufuma mu 1919, ŵabali awo ŵakadangiliranga ŵakasanda uchimi wa Yesaya. Ntheura nkhani mu mabuku ghithu zikamba kusintha. Chifukwa wuli nkhani izo ŵakamba kulemba chikaŵa “chakurya pa nyengo yakwenelera”?—Mat. 24:45.
12 Pambere chaka cha 1919 chindafike, Gongwe la Mulinda likalongosorapo yayi vya uchimi wa Yesaya uwo ukuti: ‘“Ndimwe ŵakaboni ŵane,” wakuti Yehova, “Enya, muteŵeti wane uyo namusankha.”’ (Ŵerengani Yesaya 43:10-12.) Kweni chaka cha 1919 chikati chajumpha waka, mabuku ghithu ghakamba kuyowoya chomene vya uchimi wa Yesaya uwu. Ntheura, ghakachiska Ŵakhristu wose ŵakuphakazgika kuti ŵachite mulimo wa kupharazga uwo Yehova waŵapa. Nakuti kufuma mu 1925 kufika mu 1931, chaputara 43 cha Yesaya chikalongosoreka mu Gongwe la Mulinda maulendo 57. Ndipo nkhani yiliyose yikalongosoranga kuti Ŵakhristu ŵaunenesko ndiwo ŵakwenera kuchita mulimo uwo Yesaya wakazunura. Pa nyengo iyi, Yehova wakaŵawovwira ŵanthu ŵake kuti ŵaŵikenge mtima pa mulimo wa kupharazga. Chifukwa wuli? Wakakhumbanga kuti “ŵayezgeke dankha usange mbakwenelera.” (1 Tim. 3:10) Pambere Ŵasambiri ŵa Baibolo ŵandambe kumanyikwa na zina la Chiuta, vyakuchita vyawo vikenera kulongora kuti Mbakaboni ŵake.—Luka 24:47, 48.
13. Kasi ni nkhani wuli yikuru iyo ŵanthu ŵakwenera kupulikiska?
13 Chachitatu, ŵateŵeti ŵa Yehova ŵakamanya kuzirwa kwa kutuŵiska zina la Chiuta. M’ma 1920, ŵakamanya kuti nkhani yikuru chomene iyo ŵanthu ŵakwenera kupulikiska njakuti zina la Chiuta lituŵiskike. Kasi Mazgu gha Chiuta ghakavumbura wuli fundo yakuzirwa iyi? Wonani viyelezgero viŵiri. Kasi chifukwa chikuru icho Yehova wakafumiskira Ŵaisrayeli mu Eguputo chikaŵa chakuti wuli? Yehova wakati: “Kuti zina lane lipharazgike pa charu chose chapasi.” (Eks. 9:16) Kweniso chifukwa wuli Yehova wakaŵalengeranga lusungu Ŵaisrayeli para ŵamugalukira? Yehova wakati wakachitanga ivi ‘chifukwa cha zina lake, mwakuti lileke kufipiskika pamaso pa ŵamitundu.’ (Ezek. 20:8-10) Kasi Ŵasambiri ŵa Baibolo ŵakasambirapo vichi pa nkhani izi na zinyake izo zili mu Baibolo?
14. (a) Kasi ŵateŵeti ŵa Chiuta ŵakamanya fundo wuli m’ma 1920? (b) Kasi Ŵasambiri ŵa Baibolo ŵakachita wuli ŵati ŵapulikiska fundo iyi? (Wonaniso Bokosi la mutu wakuti ““ Chifukwa Chikuru Icho Tikupharazgira.”)
14 Kuumaliro wa m’ma 1920, ŵanthu ŵa Chiuta ŵakamanya ng’anamuro la ivyo Yesaya wakayowoya vyaka 2,700 kumasinda. Pakuyowoya za Yehova, iyo wakati: “Umu ndimo mukalongozgera ŵanthu ŵinu, kuti mujipangire zina lauchindami.” (Yes. 63:14) Ŵasambiri ŵa Baibolo ŵakamanya kuti nkhani yikuru njakuti waka ŵazakapone yayi, kweni kuti zina la Chiuta lituŵiskike. (Yes. 37:20; Ezek. 38:23) Mu 1929, buku la mutu wakuti Prophecy likakhozgera fundo iyi. Likati: “Zina la Chiuta lakuti Yehova ndiyo ni nkhani yikuru kuluska zose.” Ntheura, ŵateŵeti ŵa Chiuta ŵakakhuka kupharazga vya Yehova na kutuŵiska zina lake.
15. (a) Kasi ŵateŵeti ŵa Chiuta ŵakamanya vichi m’ma 1930? (b) Kasi Yehova wakaŵa pafupi kuchitachi?
15 M’ma 1930, ŵabali ŵakamanya kuzirwa kwa zina la Chiuta, mulimo wa kupharazga, na nkhani yikuru yakuti zina la Chiuta lituŵiskike. Kweniso nyengo yikakwana kuti Yehova wazomerezge ŵateŵeti ŵake kumanyikwa na zina lake. Kasi vikenda wuli? Tiyeni tiwone.
Yehova Wakutorako “Ŵanthu ŵa Zina Lake”
16. (a) Kasi Yehova wakukwezga wuli zina lake? (b) Kasi mbanjani awo ŵakaŵa ŵakwamba kumanyikwa na zina la Chiuta?
16 Nthowa yimoza iyo Yehova wakukwezgera zina lake, njakuti wali na ŵanthu pa charu awo ŵakumanyikwa na zina lake. Kwamba mu 1513 B.C.E., mtundu wa Israyeli ndiwo ukamanyikwanga na zina la Yehova. (Yes. 43:12) Kweni ŵakatondeka kusunga phangano na Chiuta, ndipo mu 33 C.E., ubwezi wawo wapadera na Yehova ukamara. Ntheura Yehova “wakang’anamukira ku ŵamitundu kuti kwa iwo watoleko ŵanthu ŵa zina lake.” (Mil. 15:14) Ŵanthu awo Yehova wasankha ŵakumanyikwa na zina lakuti “Israyeli wa Chiuta.” Ŵanthu aŵa Mbakhristu ŵakuphakazgika ŵakufuma mu mitundu yose.—Gal. 6:16.
17. Kasi Satana wakachita vichi?
17 M’ma 44 C.E., ŵasambiri, “mwakulongozgeka na Chiuta ŵakamba kuchemeka Ŵakhristu.” (Mil. 11:26) Zina ili likaŵa lapadera chomene, chifukwa likaŵa la Ŵakhristu ŵaunenesko pera. (1 Pet. 4:16) Ndipouli, nga umo Yesu wakayowoyera mu ntharika ya tirigu na duru, Satana wachitiska kuti ŵanthu bweka nawo ŵambe kumanyikwa na zina lapadera ili. Nakuti ivi vikachitiska kuti ŵanthu ŵaleke kupambaniska pakati pa Ŵakhristu ŵaunenesko na ŵatesi. Kweni vinthu vikamba kusintha mu 1914 apo “nyengo ya vuna” yikambira. Nyengo iyo, ŵangelo ŵakamba kupatura pakati pa Ŵakhristu ŵaunenesko na ŵatesi.—Mat. 13:30, 39-41.
18. Kasi ŵabali ŵakamanya wuli kuti ntchakuzirwa kumanyikwa na zina linyake?
18 Muzga wakugomezgeka wati wimikika mu 1919, Yehova wakawovwira ŵanthu ŵake kumanya mulimo uwo ŵapika. Icho chikaŵawovwira kumanya kuti mbakupambana chomene na visopa vinyake ni mulimo wa kupharazga nyumba na nyumba. Ŵati ŵamanya fundo iyi, ŵakawona kuti ntchakukwana yayi kumanyikwa na zina lakuti “Ŵasambiri ŵa Baibolo.” Chilato chawo chikaŵa chakuti ŵasambirenge waka Baibolo yayi, kweni kupharazga vya Chiuta na kukwezga zina lake. Ipo kasi ni zina wuli ilo likaŵa lakwenelera kuyana na mulimo uwo ŵakachitanga? Fumbo ili likazgoreka mu 1931.
19, 20. (a) Kasi pakaŵa chipharazgo wuli pa ungano wa chigaŵa mu 1931? (b) Kasi ŵabali ŵakachita wuli ŵati ŵapulika chipharazgo ichi?
19 Mu Julayi 1931, Ŵasambiri ŵa Baibolo ŵakukwana 15,000 ŵakafika pa ungano wa chigaŵa ku Columbus, Ohio, U.S.A. Ŵati ŵapokera ndondomeko ya ungano, ŵakazizikika na vilembo viŵiri vikuruvikuru ivyo vikaŵa pa peji lakwamba. Pakalembeka J na W. Iwo ŵakajifumbanga kuti, ‘Kasi vilembo ivi vikung’anamurachi?’ Ŵanthu ŵakasachizganga waka ng’anamuro lake. Ndipo pa Sabata, Julayi 26, Mubali Joseph Rutherford wakalongosora ng’anamuro la vilembo ivi. Iyo wakati: “Tikukhumba kumanyikwa na kuchemeka na zina lakuti Ŵakaboni ŵa Yehova” (Jehovah’s Witnesses). Pa nyengo iyo, wose ŵakamanya kuti vilembo ivi vikimiranga zina lakuti Ŵakaboni ŵa Yehova ilo likusangika pa Yesaya 43:10.
20 Wose awo ŵakaŵapo ŵakakondwa chomene ndipo ŵakakuŵa mapi nyengo yitali. Ŵanthu ŵanandi pa charu chapasi ŵakamanya ivyo vikachitikanga, chifukwa ŵakategherezganga pa wayilesi. Nyengo yikati yajumphapo, Ŵakhristu ŵaŵiri ŵa ku Australia, Ernest Barber na muwoli wake Naomi, ŵakayowoya ivyo vikachitika. Iwo ŵakati: “Ku America ŵakakuŵa mapi mwakukondwa, kweni ku Melbourne ŵabali ŵakadukira muchanya na kwamba kukuŵa mapi. Tizamuluwa yayi ivyo vikachitika!” *
Zina la Chiuta Likukwezgeka pa Charu Chose Chapasi
21. Kasi ŵateŵeti ŵa Yehova ŵakachita wuli ŵati ŵamba kumanyikwa na zina liphya?
21 Ŵateŵeti ŵa Yehova ŵakakhuka kupharazga chifukwa ŵakamba kumanyikwa na zina lakufuma mu Baibolo lakuti Ŵakaboni ŵa Yehova. Edward Grimes na muwoli wake Jessie awo ŵakachitanga upayiniya ku United States ŵakaŵapo pa ungano uwo ukachitikira ku Columbus mu 1931. Iwo ŵakati: “Pakuluta ku ungano tikaŵa Ŵasambiri ŵa Baibolo, kweni pakuwera tikaŵa Ŵakaboni ŵa Yehova. Tikakondwa kuŵa na zina lakuti litovwire kukwezga zina la Chiuta withu.” Ungano uwu ukati wamara, Ŵakaboni ŵanyake ŵakamba kukwezga zina la Yehova. Para ŵafika pa nyumba ya munthu ŵakamupanga kadi ilo pakalembeka kuti: “Ndine yumoza wa Ŵakaboni ŵa YEHOVA ndipo nkhupharazga Ufumu wa YEHOVA Chiuta withu.” Ŵateŵeti ŵa Chiuta ŵakakondwa kumanyikwa na zina la Yehova, ndipo ŵakanozgeka kupharazga zina ili kulikose.—Yes. 12:4.
“Pakuluta ku ungano tikaŵa Ŵasambiri ŵa Baibolo, kweni pakuwera tikaŵa Ŵakaboni ŵa Yehova”
22. Kasi ntchivichi icho chikulongora kuti ŵanthu ŵa Yehova ŵakumanyikwa makora?
22 Sono pajumpha vyaka vinandi kufuma apo Yehova wakazomerezgera Ŵakhristu ŵakuphakazgika kumanyikwa na zina ili. Kufuma mu 1931, Satana wayezgayezga kuti Ŵakhristu ŵaunenesko ŵaleke kumanyikwa makora. Kweni kasi ŵanthu ŵakuleka kutimanya? Yayi. M’malo mwake sono ndipo tikumanyikwa chomene. (Ŵerengani Mika 4:5; Malaki 3:18.) Nakuti sono tikumanyikwa chomene na zina la Chiuta mwakuti waliyose uyo wakutemwa kulizunura, mbwe ŵanthu ŵakuti ni Kaboni wa Yehova. M’malo mwa kujandizgika na visopa vyautesi ivyo vili nga ni mapiri, Ŵakhristu ŵaunenesko ‘ŵatumphuskika pachanya nkhanira pa tumapiri.’ (Yes. 2:2) Mazuŵa ghano chisopa chaunenesko na zina lituŵa la Chiuta vyakwezgeka chomene.
23. Kasi pa Salimo 121:5, pali fundo wuli yakuzirwa iyo yikutipa nkhongono?
23 Ntchakukhozga chomene kumanya kuti Yehova wativikilirenge kwa Satana, sono kweniso munthazi. (Sal. 121:5) Lekani tikuyowoya nga wamasalimo uyo wakalemba kuti: “Ngwakukondwa mtundu uwo Chiuta wake ni Yehova, ŵanthu awo waŵasora kuŵa chiharo chake.”—Sal. 33:12.
^ ndime 20 Kuti mumanye vinandi vya wayilesi iyi, wonani Mutu 7, peji 72-74.
Manyani Vinandi
Zina la Chiuta mu Malemba Ghachihebere
Chifukwa wuli Baibolo la Mang’anamuliro gha Charu Chiphya likulemba mazgu ghakuti “Yehova” apo mabaibolo ghanandi ghali kuwuskamo zina la Chiuta?


text:
Okutobala 3-9
ZINTHARIKA 1-6
Sumu 37 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Uthembenge Yehova na Mtima Wako Wose”: (Mamin. 10)
[Woneskani vidiyo ya Ivyo Vili mu Buku la Zintharika.]
Zi 3:1-4—Longorani lusungu na kugomezgeka (w00-CN 1/15 peji 23-24)
Zi 3:5-8—Muthembenge chomene Yehova (w00-CN 1/15 peji 24)
-
Ivyo Tasambira: (Mamin. 8)
Zi 1:7—Kasi kopa Yehova ni “jando lakumanyira vinthu” munthowa wuli? (w06 11/1 peji 9 ndime 1; it-2-E peji 180)
Zi 6:1-5—Kasi ntchinthu wuli chamahara icho tingachita usange tikachita phangano la bizinesi na munthu kwambura kughanaghanirapo makora? (w00-CN 9/15 peji 25-26)
Kasi ivyo nasambira pakuŵerenga Baibolo sabata iyi vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Zi 6:20-35
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Longorani tumavidiyo, ndipo pamanyuma pa kavidiyo kalikose, dumbiskanani ivyo mwasambirapo. Chiskani ŵapharazgi kuti ŵachiteko mwakukwana ntchito ya kuchemera ŵanthu ku maungano gha pa sabata.
UMOYO WACHIKHRISTU
Sumu 107
Ivyo Vikukhumbikwa pa Mpingo: (Mamin. 8) Para mwakhumba, mungadumbiskana fundo za mu Buku Lapachaka (yb16 peji 25-27)
Chitirani Uwemi Awo Ŵafika pa Maungano Ghithu (Zi 3:27): (Mamin. 7) Kudumbiskana. Woneskani vidiyo yakuti Kasi pa Nyumba ya Ufumu Pakuchitika Vichi? Kufuma apo, fumbani ŵategherezgi ivyo tingachita kuti ŵanthu awo ŵiza ku maungano pa Nyumba ya Ufumu ŵajipulikenge kuti ŵapokelereka, mu mwezi wa Okutobala pera yayi kweni nyengo zose.
Sambiro la Baibolo la Mpingo: (Mamin. 30) ia mutu 8 ndime 1-16
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 143 na Lurombo


text:
Kasi Chiuta Wali Na Zina?
Ivyo Baibolo likuyowoya
Munthu waliyose wali na zina. Chiuta nayo wali na zina. Ŵanthu awo ŵali paubwezi ŵakuchemana mazina. Ŵabwezi ŵa Chiuta ŵakwenera kuzunura zina lake.
Chiuta wakuti: “
Ine ndine Yehova; ili ndilo zina lane.” (Yesaya 42:8) Chiuta wali na mazina ghanandi gha vithokozo, nga ni ‘
Chiuta Wankhongonozose,’ “
Fumu Yikuru,” na “
Mlengi.” Kweni wakukhumba kuti ŵanthu awo ŵakumusopa ŵazunurenge zina lake.—Genesis 17:1; Milimo 4:24; 1 Petrosi 4:19.
Mu Mabaibolo ghanandi zina la Chiuta likusangika pa Exodus 6:3. Baibolo likuti: ‘
Nkhawoneka kwa Abraham, kwa Isaac, na kwa Jacob nga ndi Chiuta Wankhongonozose, kweni nkhamanyikwa chara kwa iwo na zina lane Yehova.’
Mu Mabaibolo ghanandi zina lakuti Yehova lilimo. Ŵanthu ŵanyake ŵakulemba kuti “Yahweh,” kweni ŵanandi ŵakulemba kuti Yehova. Mabuku gha Genesis m’paka Malaki, ghakalembeka mu Chihebere. Pakuŵerenga Chihebere ŵakufuma kumalyero kuluta kumazere. Mu Chihebere zina la Chiuta likulembeka nthe יהוה. Zina ili lingalembekaso nthe YHWH.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.


text:
Limbikirani Kuti Yehova Wamutumbikani
“Walimbana na Chiuta na ŵanthu ndipo waluska.”—GEN. 32:28.
SUMU: 60, 38
1, 2. Kasi ŵateŵeti ŵa Yehova ŵakulimbana na masuzgo wuli?
KUFUMA waka pa Abelu m’paka sono, ŵateŵeti wose ŵakugomezgeka ŵa Yehova ŵakusangana na masuzgo ghanandi. Mpositole Paulosi wakalembera Ŵakhristu ŵa ku Hebere kuti ŵakwenera ‘kuzizipizga viyezgo vinandi na visuzgo’ kuti Yehova walutilire kuŵatemwa na kuŵatumbika. (Heb. 10:32-34) Paulosi wakayaniska masuzgo agho Ŵakhristu ŵakusangana nagho na masuzgo agho ŵanthu ŵakuchita maseŵera nga nkhuchimbira, kuwiskana pasi, na nkhonya ŵakusangana nagho. (Heb. 12:1, 4) Mazuŵa ghano tili pa chiphalizgano chakuluta ku umoyo wamuyirayira. Tikulimbana na ŵakususka awo ŵakukhumba kutitimbanizga, kutiwiskira pasi, kutitimba, kutitondeska kuŵa ŵakukondwa, kweniso kuti tizakatondeke kusanga vitumbiko vyamunthazi.
2 “Tikulimbana” na Satana kweniso charu chake chiheni ichi. (Efe 6:12) Ntheura ntchiwemi kuzizipizga kuti tilutilire ‘kugadabura vinthu vyakukhora chomene’ vya charu. Vinyake mwa vinthu ivi, ni visambizgo vyautesi, vinjeru vya charu, kweniso vizgoŵi viheni nga uzaghali, kukhweŵa hona, kuloŵera, na kumwa mankhwala ghakutimbanizga wongo. Kweniso tikwenera kulutilira kulimbana na mathupi ghithu ghakwananga.—2 Kor. 10:3-6; Kol. 3:5-9.
3. Kasi Yehova wakutisambizga wuli kuti tilimbane na ŵalwani ŵithu?
3 Kasi ntchamachitiko kuthereska Satana, charu chiheni, kweniso mathupi ghithu ghakwananga? Enya, kweni pakukhumbikwira kulimbalimba kuti tithereske. Paulosi wakajiyelezgera na munthu uyo wakuchita maseŵera ghankhonya ndipo wakati: “Umo nkhuponyera mafayiti nkhuponya kuti nileke kutimba mu mphepo.” (1 Kor. 9:26) Munthu wankhonya wakutimba mulwani wake. Nase tikwenera kutimbana na ŵalwani ŵithu. Yehova wakutisambizga na kutovwira kuti tithereske ŵalwani ŵithu. Iyo wakutipa ulongozgi kwizira mu Mazgu ghake uwo ukutovwira kuti tileke kupwetekeka apo tikulimbana na ŵalwani ŵithu. Kweniso wakutovwira kwizira mu mabuku ghakulongosora Baibolo, maungano gha mpingo, gha dera na gha chigaŵa. Kasi imwe mukugwiliskira ntchito ivyo mukusambira? Usange mukutondeka kuvigwiliskira ntchito, ndikuti ‘mukutimba waka mu mphepo’ na kutondeka kulimbana na ŵalwani ŵinu.
4. Kasi tingachita wuli kuti tileke kuthereskeka na uheni?
4 Nyengo zinyake, ŵalwani ŵithu ŵangalimbana nase pa nyengo iyo takhazganga yayi panji pa nyengo iyo talopwa. Ntheura tikwenera kuŵa maso nyengo zose. Baibolo likutichenjezga kuti: “Mungazomeranga yayi kuti uheni umuthereskani, kweni lutilirani kuchita uwemi kuti muthereske uheni.” (Rom. 12:21) Mazgu ghakuti “mungazomeranga yayi kuti uheni umuthereskani,” ghakulongora kuti tingakwaniska kuthereska uheni. Ivi vingachitika pekha para nyengo zose tikulutilira kulimbana na uheni. Para tikuleka kuŵa maso kweniso kulimbana na Satana, charu chake chiheni, na mathupi ghithu ghakwananga, mbwenu tithereskekenge. Ntheura tileke kuzomerezga kuti Satana walopweske mawoko ghithu na kutithereska.—1 Pet. 5:9.
5. (a) Kasi tikwenera kuchita vichi kuti Yehova watitumbike? (b) Kasi mu nkhani iyi tidumbiskanenge vichi?
5 Tikwenera kumanya chifukwa icho tikulimbanirana na ŵalwani ŵithu kuti tiŵathereske. Chiuta wangatitemwa na kutitumbika para nyengo zose tikukumbuka mazgu gha pa Ŵahebere 11:6. Lemba ili likuti: “Uyo wakusendelera kwa Chiuta wakwenera kugomezga kuti waliko ndipo wakuŵapa njombe awo ŵakumupenja na mtima wose.” Mazgu gha Chigiriki agho ghali kung’anamulika kuti “kumupenja na mtima wose,” ghakulongora kuti munthu wakwenera kuŵikapo mtima pa chinthu chinyake. (Mil. 15:17) Baibolo likuyowoya za ŵanalume na ŵanakazi awo ŵakaŵikapo mtima pakuteŵetera Yehova ndipo ŵakatumbikika. Mu nkhani iyi, tidumbiskanenge za Yakhobe, Rakelo, Yosefe na Paulosi, awo ŵakasangana na masuzgo pakuteŵetera Yehova. Kweni iwo ŵakazizipizga ndipo paumaliro Yehova wakaŵatumbika. Kasi nase tingachita wuli kuti Yehova watitumbike?
YEHOVA WAKUTUMBIKA AWO ŴAKUZIZIPIZGA
6. Kasi ntchivichi icho chikawovwira Yakhobe kulutilira kulimbana na mungelo, ndipo wakatumbikika wuli? (Wonani chithuzi chakwamba.)
6 Yakhobe wakazizipizga masuzgo chifukwa wakatemwanga chomene Yehova, kuzirwiska vinthu vyauzimu, kweniso wakagomezganga kuti Yehova watumbikenge nadi mphapu yake nga umo wakamulayizgira. (Gen. 28:3, 4) Yakhobe wakagomezgeka umoyo wake wose. Wakachita vyose ivyo wangakwaniska kuti wasange vitumbiko vya Yehova. Nakuti apo wakaŵa na vyaka 100 wakalimbana na mungelo kuti wamutumbike. (Ŵazgani Genizesi 32:24-28.) Kasi Yakhobe wakate wakwaniskenge kulimbana na mungelo payekha? Chara! M’malo mwake, Yakhobe wakasimikizga kuti Yehova wamovwirenge, lekani wakalutilira kulimbana na mungelo. Yehova wakamutumbika nadi chifukwa cha chitatata chake. Kufuma waka pa nyengo iyi, Yakhobe wakamba kuchemeka Israyeli. Zina ili likung’anamura “Wakulimbana (Wachitatata) na Chiuta.” Nase tikukhumba kuti Chiuta watitumbike na kutitemwa nga umo wakachitira na Yakhobe.
7. (a) Kasi Rakelo wakasangana na suzgo wuli? (b) Ntchivichi chikamovwira kuti waleke kutaya mtima, ndipo wakatumbikika wuli?
7 Rakelo muwoli wakutemweka wa Yakhobe, wakalindiliranga mwakunweka umo Yehova wafiskirenge ivyo wakalayizga mfumu wake. Kweni pakuti Rakelo wakaŵavya mwana, wakawonanga nga kuti layizgo ili lingafiskika yayi. Mu nyengo yakale, kuŵavya mwana, likaŵanga suzgo likuru chomene. Kasi Rakelo wakachita wuli kuti wasange nkhongono na kulutilira kuzizipizga masuzgo agho ghakajumpha msinkhu wake? Iyo wakataya mtima chara. M’malo mwake, wakalutilira kulomba kwa Yehova na mtima wose. Yehova wakapulika malurombo ghakuŵeyelera gha Rakelo, ndipo wakamupa ŵana. Lekani Rakelo wakayowoya mwakukondwa kuti: “Nalimbana nayo . . . ndipo naluska.”—Gen. 30:8, 20-24.
8. Kasi Yosefe wakasangana na masuzgo wuli ndipo tikusambirapo vichi?
8 Ivyo Yakhobe na Rakelo ŵakachita, vikawovwira chomene mwana wawo Yosefe apo wakayezgekanga. Apo Yosefe wakaŵa na vyaka 17, vinthu vikasintha chomene pa umoyo wake. Ŵakuru ŵake ŵakamuchitiranga sanji, ntheura ŵakamuguliska ku wuzga. Pamanyuma, wakaŵikika mu jele ku Eguputo na kukhalamo kwa vyaka vinandi chifukwa cha mulandu wautesi. (Gen. 37:23-28; 39:7-9, 20, 21) Yosefe wakagongowa yayi, nesi kuŵasungira chigwinini ŵakuru ŵake na kughanaghana za kuwezgera. M’malo mwake, iyo wakaŵikapo mtima kukhozga ubwezi wake na Yehova. (Lev. 19:18; Rom. 12:17-21) Nase tikusambirapo kanthu pa ivyo Yosefe wakachita. Tileke kuthera chifukwa cha masuzgo agho tikasangana nagho apo tikaŵa ŵana, panji agho tingasangana nagho sono. Tikwenera kugomezga kuti para tilutilirenge kuzizipizga Yehova wazamutitumbika.—Ŵazgani Genizesi 39:21-23.
9. Kasi tikwenera kuchitachi kuti nase Yehova watitumbike nga umo wakatumbikira Yakhobe, Rakelo, na Yosefe?
9 Kasi imwe mukukumana na masuzgo wuli? Kasi ŵanji ŵakumuchitirani vinthu mwambura urunji, kumutinkhani chifukwa cha mtundu winu, kweniso kumuyowoyerani uheni? Kasi ŵanji ŵakumupusikizgirani nkhani zinyake chifukwa cha sanji? M’malo mwa kulopweska waka woko linu na kuthera, mungachita makora kukumbuka ivyo wakachita Yakhobe, Rakelo, na Yosefe kuti ŵalutilire kuteŵetera Yehova mwakukondwa. Chiuta wakaŵatumbika chifukwa nyengo zose ŵakazirwiskanga vinthu vyauzimu. Iwo ŵakalutilira kuzizipizga ndipo nyengo zose ŵakalombanga kwa Yehova na mtima wose na kuchita ivyo ŵakalombanga. Tili ku umaliro chomene wa mazuŵa ghaumaliro agha. Ntheura tikwenera kulutilira kuŵa na chigomezgo chakukhora kuti vyose ivyo Yehova watilayizga vifiskikenge nadi. Kasi namwe mulutilirenge kuŵa na chitatata kuti Yehova wamutumbikani?
LIMBIKIRANI KUTI MUTUMBIKIKE
10, 11. (a) Kasi tikwenera kuchita vichi kuti Chiuta watitumbike? (b) Kasi ntchivichi icho chingatovwira kuti tisankhenge mwamahara vyakuchita?
10 Kasi ni vinthu wuli vinyake ivyo tingalimbana navyo apo tikukhumba kuti Yehova watitumbike? Tose tikulimbana na mathupi ghithu ghakwananga. Ŵanji ŵakwenera kuŵikapo mtima kuti ŵambe kuwona kuti ntchito yakupharazga njakuzirwa chomene. Ŵanji ŵakuzizipizga suzgo la ulwari, kweniso phukwa. Kweniso ŵanji chikuŵaŵira chinonono kugowokera munthu uyo waŵabudira. Kwali tateŵetera Yehova kwa utali wuli, tose tikwenera kulutilira kulimbana na vinthu ivyo vingatitondeska kuteŵetera Yehova. Iyo wakutumbika ŵateŵeti ŵake wose ŵakugomezgeka.
11 Kuyowoya unenesko, ntchipusu yayi nyengo zose kusankha vinthu mwamahara na kulutilira kuteŵetera Yehova mwakugomezgeka. Nyengo zinyake mtima withu ungatipuluska kuti tipange vinthu ivyo Yehova wakutinkha. (Yer. 17:9) Para mukuwona kuti vikumutondani kuchita vinthu ivyo Yehova wakukhumba, lombani mzimu utuŵa wa Yehova kuti umovwirani. Lurombo kweniso mzimu utuŵa vingamovwirani kuti nyengo zose muchitenge vinthu ivyo vikukondweska Chiuta ndipo wamutumbikaninge. Nyengo zose muchitenge ivyo mukulomba. Mungachita makora kuŵazga Baibolo zuŵa lililose, ŵani na nyengo yakusambira pamwekha, kweniso muŵenge na Nyengo Yakusopera ya Mbumba.—Ŵazgani Salimo 119:32.
12, 13. Kasi Yehova wakawovwira wuli mubali na mudumbu munyake awo ŵakalimbananga na makhumbiro ghaheni?
12 Mazgu gha Chiuta, mzimu wake utuŵa na mabuku ghithu, vikovwira chomene ŵabali na ŵadumbu ŵanandi kuti ŵatonde makhumbiro ghaheni. Muwukirano munyake wakaŵerenga nkhani ya mutu wakuti, “Kodi Mungalimbane Bwanji ndi Zilakolako Zoipa?” mu Wukani! ya Chichewa ya Disembala 8, 2003 peji 20-21. Kasi nkhani iyi yikamovwira wuli? Iyo wakati: “Nkhulimbana na makhumbiro ghaheni. Nkhati naŵerenga nkhani iyi, nkhawona kuti suzgo ili ndikuru ndipo ndine pera yayi nkhulimbana nalo. Ŵabali na ŵadumbu ŵanyake nawo ŵakulimbana na suzgo ili.” Muwukirano uyu wakasangaso chandulo na nkhani yakuti, “Kodi Mulungu Amavomereza Makhalidwe a Kugonana Kwachilendo?” mu Wukani! ya Chichewa ya Okutobala 8, 2003, peji 13-15. Wukani! iyi yikayowoya kuti ku ŵanthu ŵanyake suzgo ili lili nga ni “munga mu thupi.” (2 Kor. 12:7) Awo ŵakulutilira kulimbana na makhumbiro ghaheni kuti ŵakondweske Chiuta, ŵakugomezga kuti vinthu vizamusintha munthazi. Muwukirano uyu wakayowoyaso kuti: “Ntheura nkhuwona kuti zuŵa lililose ningaŵa wakugomezgeka kwa Yehova. Nkhuwonga chomene kuti Yehova wakugwiliskira ntchito gulu lake kutovwira kuzizipizga na kulutilira kuŵa ŵakugomezgeka mu charu chiheni ichi.”
13 Mudumbu munyake wa ku United States wakalemba kuti: ‘Nkhumuwongani kuti nyengo zose mukutipa chakurya chauzimu pa nyengo yakwenelera. Kanandi nkhuwona nga kuti nkhani izo zikusangika mu mabuku ghithu zikulembekera waka ine. Nalimbana na makhumbiro ghaheni agho ghakukwiyiska Yehova kwa vyaka vinandi. Nyengo zinyake nkhughanaghana vyakuthera waka. Nkhumanya kuti Yehova ngwalusungu ndipo wakugowokera. Kweni para nkhughazomerezga makhumbiro ghaheni, Yehova wanganovwira yayi. Nkhondo yakulimbana na makhumbiro ghaheni yakhwaska chomene umoyo wane. Nati naŵerenga nkhani yakuti, “Kasi Muli Na ‘Mtima Wakumanya’ Yehova?” mu Gongwe la Mulinda la Malichi 15, 2013, nkhawona kuti Yehova wakukhumba nadi kunovwira.’
14. (a) Kasi Paulosi wakawonanga wuli makhumbiro ghaheni gha thupi lake? (b) Kasi nase tingatonda wuli makhumbiro ghaheni?
14 Ŵazgani Ŵaroma 7:21-25. Paulosi wakamanyanga kuti ntchinonono chomene kulimbana na makhumbiro ghaheni gha thupi lithu lakwananga. Ndipouli, iyo wakaŵa na chigomezgo kuti wangatonda para wakuthemba Yehova na kuŵa na chipulikano mu sembe yakuwombora ya Yesu. Ise ke? Nase tingatonda makhumbiro ghaheni gha thupi lithu lakwananga. Kasi tingatonda wuli? Tileke kuthemba nkhongono zithu. Kweni nga ni Paulosi, tikwenera kuthemba chomene Yehova na kuŵa na chipulikano mu sembe yakuwombora ya Yesu.
15. Kasi lurombo lungatovwira wuli?
15 Nyengo zinyake Yehova wakuzomerezga kuti tisangane na masuzgo kuti wawone umo ise tingachitira na masuzgo agho. Mwachiyelezgero, kasi ise panji munyake mu mbumba yithu ni mulwari chomene? Kasi tingachita wuli usange tawona kuti urunji ukusoŵa pa malo ghanyake? Tingalongora kuti tikugomezga chomene Yehova para tikumuŵeyelera mu lurombo kuti watipe nkhongono kuti tilutilire kugomezgeka na kumuteŵetera mwakukondwa. (Fil. 4:13) Ivyo vikuchitikira ŵateŵeti ŵa Yehova kwamba kale, vikulongora kuti lurombo lungatovwira kuti nyengo zose tiŵenge na nkhongono zakuzizipizgira masuzgo.
LIMBIKIRANI KUTI MUTUMBIKIKE
16, 17. Kasi tingachita wuli kuti tileke kuthera?
16 Dyabulosi wakukhumba kuti woko lithu lilopwe na kuthera. Ntheura nyengo zose tikwenera kukoleska “icho ntchiwemi.” (1 Tes. 5:21) Manyani kuti tose tingatonda Satana, charu chake chiheni, na makhumbiro ghaheni gha thupi lithu. Kweni tingatonda pekha para tikuthemba chomene nkhongono za Yehova.—2 Kor. 4:7-9; Gal. 6:9.
17 Ntheura nyengo zose tiyeni tivware zikhore kuti tilutilire kulimbana na Satana, charu chake, na makhumbiro ghaheni gha thupi lithu. Kweniso tiyeni tilutilire kuzizipizga masuzgo ghose agho tingakumana nagho. Tili na chigomezgo chose kuti Yehova ‘watipungulirenge vitumbiko m’paka tisoŵe pakusunga.’—Mal. 3:10.


text:
CHIGAŴA 22
Ŵapositole Ŵakupharazga Kwambura Wofi
Mpingo Wachikhristu ukukura nangauli kuli suzgo
MAZUŴA khumi kufuma apo Yesu wakakwelera kuchanya, ŵapositole ŵake pafupifupi 120 ŵakawungana mu nyumba ku Yerusalemu pa Chiphikiro cha Ŵayuda pa Pentekoste, 33 C.E. Mwamabuchi kukawa mphomo nga nkhuputa kwa mphepo yankhongono ndipo yikazuzga nyumba yose. Mwamunthondwe, ŵapositole ŵakamba kuyowoya viyowoyero ivyo ŵakavimanyanga yayi. Kasi ntchivichi chikachitika? Ŵapositole ŵakapokera mzimu utuŵa kufuma kwa Chiuta.
Pawaro pakaŵa mzinda wa ŵanthu chifukwa kukiza ŵalendo ŵakufuma ku vigaŵa vinandi kuzakaŵapo pa chiphikiro. Ŵakazukuma apo ŵakapulika ŵasambiri ŵa Yesu ŵakuyowoya viyowoyero vyawo makoraghene. Pakulongosora icho chikachitika, Petrosi wakazunura uchimi wa ntchimi Joyeli wakuti Chiuta ‘wamkupungulira’ mzimu wake, uwo ŵanthu awo ŵazamuwupokelera ŵazamuchita vinthu vyamunthondwe. (Joel 2:28, 29) Ukaboni wankhongono uwu wa mzimu utuŵa ukaŵa chilongolero chakuzirwa chakuti vinthu vyasintha. Awo ŵakukhumba kuteŵetera Chiuta mwakuzomerezgeka, sono ŵakwenera kuŵa ŵalondezgi ŵa Khristu.
Nyengo yeneyiyo, Ŵakhristu ŵakamba kusuzgika chomene, ndipo ŵalwani ŵakaponya ŵapositole mu gadi. Kweni pakati pa usiku, ŵangelo ŵa Yehova ŵakajura milyango ya gadi na kuphalira ŵapositole kuti ŵalutilire kupharazga. Kukati kwacha, ŵakalutilira kuchita ntheura. Ŵakanjira mu tempele na kwamba kusambizga makani ghawemi ghakuyowoya vya Yesu. Ŵalara ŵa chisopa awo ŵakaŵasuskanga ŵakakwiya chomene ndipo ŵakaŵalangura kuti ŵaleke kupharazga. Ŵapositole ŵakazgora mwachikanga ŵakati: ‘Tikwenera kupulikira Chiuta kwakuluska ŵanthu.’—Milimo 5:28, 29.
Suzgo yikafika paheni chomene. Ŵayuda ŵanji ŵakatetera utesi msambiri Stefano kuti wali na mulandu wa kuyuyura Chiuta ndipo ŵakamuswa na malibwe mpaka wakafwa. Muwukirano Saulosi wa ku Taraso wakawoneleranga ndipo wakazomerezga kuti Stefano wakomeke. Pamasinda wakaluta ku Damaseko kuti wakakake munthu waliyose uyo wakulondezga Khristu. Apo Saulosi wakendanga mu nthowa, ungweru wakufuma kuchanya ukamuŵalira zingilizge ndipo wakapulika lizgu likuti kwa iyo: ‘Saulosi, Saulosi, ukunitambuzgirachi?” Pakuti ungweru ukamujara maso, Saulosi wakafumba kuti: “Ndimwe njani?” Wakapulika waka mazgu ghakuti: “Ndine Yesu.”—Milimo 9:3-5.
Pakati pajumpha mazuŵa ghatatu, Yesu wakatuma msambiri Ananiya kuti wakachizge Saulosi. Saulosi wakabapatizika ndipo wakamba kupharazga mwachikanga pakuyowoya za Yesu. Saulosi wakamba kumanyikwa na zina lakuti mpositole Paulosi ndipo wakaŵa munthu wamwamphu chomene mu mpingo Wachikhristu.
Ŵasambiri ŵa Yesu ŵakaŵa kuti ŵapharazga makani ghawemi gha Ufumu wa Chiuta ku Ŵayuda na Ŵasamariya pera. Sono mungelo wakawoneka kwa Koroneliyo, munthu wakopa Chiuta uyo wakaŵa mulara wa ŵasilikari Ŵachiroma, ndipo wakamuphalira kuti wacheme mpositole Petrosi. Petrosi wakaluta pamoza na ŵanthu ŵanji, ndipo wakapharazgira Koroneliyo na ŵa mu mbumba yake. Apo Petrosi wakayowoyanga, mzimu utuŵa ukawa pa Ŵamitundu awo ŵakapulikana ndipo mpositole uyu wakalangura kuti ŵabapatizike mu zina la Yesu. Sono nthowa yakuya ku umoyo wamuyirayira yikaŵajulikira ŵanthu ŵa mitundu yose. Mpingo ukaŵa mchanya kupharazga makani ghawemi ku vigaŵa vyakutali chomene.
—Yafuma pa Milimo 1:1–11:21.


text:
FUMBO 14
Kasi Mungapwelelera Wuli Ivyo Muli Navyo?
“Uyo wakutemwa kusangwa wakavukenge. Uyo wakutemwa vinyo na mafuta wasambazgenge yayi.”
“Uyo wakongora ni muzga wa uyo wamukongozga.”
“Ni njani wa imwe uyo wakukhumba kuzenga chigongwe kwambura kukhala dankha pasi na kupendesera mtengo, kuti wawone usange wali na ndalama zakukwana kuti wachimalizge? Kwambura kuchita nthena, wangazenga waka fawundeshoni na kutondeka kuchimalizga, ndipo wose awo ŵakuwona ŵangamba kumuseka. Ŵayowoyenge kuti: ‘Munthu uyu wakamba kuzenga kweni wakutondeka kumalizga.’”
“Ŵakati ŵarya na kukhuta, wakaphalira ŵasambiri ŵake kuti: ‘Wunjikani pamoza vimenyu ivyo vyakhalapo kuti paleke kusakazika kanthu.’”


text: Kwa wakulongozga sumu. Salimo la Davide, muteŵeti wa Yehova.36 Ubudi ukuyowoya na muheni mukati mu mtima wake.Palije kopa Chiuta pamaso pake.+2 Pakuti wakujipusika chomene mu maso ghake,Wakutondeka kumanya mphuvya zake na kuzitinkha.+3 Mazgu gha mu mulomo wake ngakupweteka na ghakupusika.Walije mahara ghakuchitira viwemi.4 Wakunozga viŵembu uku wali pa bedi lake.Wakhazikika mu nthowa iyo njiwemi chara,Wakukana chara uheni.5 A Yehova, lusungu* lwinu lukufika kuchanya,+Kugomezgeka kwinu kukufika ku mabingu.6 Urunji winu uli nga ni mapiri ghakuru.*+Vyeruzgo vinu vili nga ni maji ghanandi ghakunyang’amira.+Munthu na chinyama mukuvisunga,* mwe Yehova.+7 Lusungu* lwinu ndwakuzirwa nadi, A Chiuta!+Ŵana ŵa ŵanthu ŵakubisama,Mu mfwiri wa mapapindo ghinu.+8 Ŵakumwa na gee vyakunowa* vya mu nyumba yinu,+Ndipo mukuŵamweska vya mu mlonga wa vinthu vinu vyakukondweska.+9 Chisimi cha umoyo chili na imwe.+Na ungweru winu tikuwona kungweluka.+10 Lutilirani kulongora lusungu* lwinu ku awo ŵakumumanyani,+Na urunji winu ku ŵakunyoloka mu mtima.+11 Mungazomerezganga chara kuti lundi la wakujikuzga linikande,Panji woko la muheni kunichimbizga.12 Ŵaheni ŵawira penepara.Ŵadwekulika pasi ndipo ŵangawuka chara.+


text:
Kasi Mukumanya?
Kasi Ŵayuda awo ŵakaluta ku Yerusalemu pa Pentekoste mu 33 C.E. ŵakafuma nadi mu “mtundu uliwose pa charu chapasi”?
Padera pa ivyo vikuyowoyeka pa Milimo 2:5-11, nkhani yinyake iyo wakalemba Philo Muyuda yikulongosora kuti pa Pentekoste mu 33 C.E., ku Yerusalemu kukiza ŵanthu ŵanandi chomene.
Pakuyowoya za ŵanthu awo ŵakalutanga ku Yerusalemu, Philo wakalemba kuti: “Ŵanthu ŵanandi chomene kufuma misumba yinandi ŵakizanga ku chiphikiro chilichose. Ŵanyake ŵakafumanga mu vyaru vyakutali, ŵanyake ŵakendanga pa nyanja, kufuma kuvuma na kuzambwe kweniso kumpoto na kumwera.” Kweniso Philo wakalemba vinthu vinyake ivyo vikaŵa mu kalata iyo Agripa I muzukuru wa Herode Mukuru wakalembera Caligula Themba la Ŵaroma. Mu kalata iyi, Agripa wakayowoyapo vya Yerusalemu. Wakati: “Msumba Utuŵa . . . ni msumba ukuru wa charu cha Yudeya pera yayi kweniso wa vyaru vinyake vinandi, chifukwa cha magulu gha ŵanthu ŵake awo ŵakukhala mu vyaru vyakufupi.”
Agripa wakazunura vyaru ivyo mukaŵa magulu gha Ŵayuda. Vinyake mwa vyaru ivi vikaŵa vyakutali chomene nga ni Mesopotamiya, North Africa, Asia Minor, Greece, na virwa vya ku Meditereniyani. Joachim Jeremias wakati: “Nangauli pa mazina agha ŵandazunurepo maulendo gha ku Yerusalemu, kweni ntchakumanyamanya kuti maulendo agha ghakaŵangako chifukwa dango likatenge Ŵayuda wose ŵalara msinkhu ŵalutenge ku malo agha.”—Dotoronome 16:16.
Kasi ŵanthu awo ŵakalutanga ku viphikiro ku Yerusalemu ŵakagonanga nkhu?
Chaka chilichose ku Yerusalemu kukaŵanga viphikiro vitatu. Viphikiro ivi ni Paska, Pentekoste na Chiphikiro cha Visakasa. Mu nyengo ya Ŵakhristu ŵakwambilira, Ŵayuda ŵanandi kufuma mu Israyeli yose na vyaru vinyake ŵakaluta ku Yerusalemu kukaŵapo pa viphikiro ivi. (Luka 2:41, 42; Milimo 2:1, 5-11) Ŵanthu wose aŵa ŵakakhumbikwiranga malo ghakugona.
Ŵanyake ŵakagonanga ku ŵabwezi ŵawo, ndipo ŵanyake ŵakagonanga mu nyumba zakugonako ŵalendo. Ŵanyake ŵakajintha mahema mumphepete mwa m’panda wa Yerusalemu. Apo Yesu wakaluta kaumaliro ku Yerusalemu, wakagona ku Betaniya, msumba uwo ukaŵa pafupi waka.—Mateyu 21:17.
Ŵanthu ŵanyake ŵali kusanga vinyumba vinyake, kufupi na uko kukaŵa tempile, ivyo mukaŵa tuviziŵa twakugezeramo tunandi. Ŵakughanaghana kuti mu nyumba izi ndimo ŵanthu awo ŵakizanga ku viphikiro ŵakwenera kuti ŵakagonanga na kugezeramo pambere ŵandanjire mu tempile. Pa yimoza mwa nyumba izi pali kulembeka mazgu agho ghakulongora kuti Theodotus, wasembe na mulongozgi wa sunagoge, ndiyo ‘wakazenga sunagoge kuti ŵanthu ŵaŵazgirengemo Tora (Dango), kweniso ndiyo wakazengeska nyumba zakufikiramo ŵalendo, na kuŵikamo maji ghakuti ŵalendo ŵagezenge.’


text:
BAIBOLO LIKUSINTHA UMOYO WA ŴANTHU
Nkhakhorwa na Mazgoro gha mu Baibolo
CHAKA ICHO WAKABABIKIRA: 1987
UKO WAKABABIKIRA: AZERBAIJAN
KALE: ADADA ŴAKAŴA MUSILAMU, AMAMA MUYUDA
UMO NKHAŴIRA KALE:
Nkhababikira mu tawuni ya Baku mu charu cha Azerbaijan. Kukwithu tiliko ŵaŵiri ndipo ine ndine wachiŵiri. Adada ŵakaŵa Musilamu ndipo amama ŵakaŵa Muyuda. Nangauli ŵakaŵa ŵakupambana vigomezgo, ŵakatemwananga. Para adada ŵakaziŵizganga kurya pa nyengo ya Ramadan, amama ŵakaŵawovwiranga. Ndipo adada nawo ŵakawovwiranga amama pa nyengo ya Paska. Mu nyumba yithu tikaŵa na Koran, Tora, na Baibolo.
Ine nane nkhaŵa Musilamu. Nangauli nkhagomezganga kuti Chiuta waliko, kweni nkhaŵa na mafumbo ghanandi agho ghakanizizikanga. Nkhajifumbanga kuti, ‘Chifukwa wuli Chiuta wali kutilenga uku wakumanya kuti tisuzgikenge umoyo wose kweniso para tafwa na kukaphyaso ku moto kwamuyirayira?’ Ŵanthu ŵakaniphaliranga kuti vyose ivyo vikuchitika ni khumbo la Chiuta, ntheura nkhajifumbanga kuti, ‘Kasi Chiuta wakwambiskira dala masuzgo kuti ŵanthu ŵasuzgikenge?’
Apo nkhaŵa na vyaka 12 nkhamba kuchita namazi. Namazi ni malurombo gha Chisilamu agho ghakuchitika kankhondi pa zuŵa. Pa nyengo iyi adada ŵakatuma ine na mukuru wane ku sukulu za Chiyuda. Ku sukulu tikasambirangaso visambizgo vya Chiyuda vyakuchemeka kuti Tora kweniso chiyowoyero cha Chihebere. Pambere tindambe kusambira, tikalombanga dankha mwakuyana na umo Ŵayuda ŵakuchitira. Ntheura namulenji pa nyumba nkhachitanga vya Chisilamu, para nili ku sukulu vya Chiyuda.
Nkhaŵa wakukhumbisiska chomene kuti nisange mazgoro gha mafumbo agho nkhaŵa nagho. Kanandi nkhafumbanga asambizgi pa sukulu kuti: “Chifukwa wuli Chiuta wali kutilenga? Kasi Chiuta wakuŵawona wuli adada ŵane awo Mbasilamu? Adada ŵane ni munthu muwemi waka, kweni chifukwa wuli ŵakuti mbakufipirwa? Chifukwa wuli Chiuta wakaŵalenga? Nkhakhorwanga yayi na ivyo ŵakanizgoranga kweniso vikaŵa vyambura kupulikikwa.
UMO BAIBOLO LIKASINTHIRA UMOYO WANE:
Mu 2002, nkhaleka kumugomezga Chiuta. Tikati tasamukira ku Germany, nyengo yichoko waka adada ŵakachita sitiroku ndipo ŵakazemphuka. Kwa vyaka vinandi nkhalomberanga banja lakwithu kuti liŵe na umoyo uwemi. Pakuti nkhamanyanga kuti Chiuta ndiyo wali na mazaza pa ŵamoyo na ŵakufwa, zuŵa lililose nkhamuŵeyeleranga kuti adada ŵaŵe makora. Nkhaŵa na chigomezgo chose kuti Chiuta wanizgorenge. Kweni adada ŵakafwa.
Nkhakhuŵara chomene pakuwona kuti Chiuta wandanizgore. Nkhajifumbanga kuti: ‘Panji ine ndine nkhulomba makora yayi, ‘panji vingaŵa kuti Chiuta ndiyo kulije.’ Nkhazizikika chomene ndipo nkhalekera papo kuchita namazi. Nkhalekaso kugomezga chisopa chilichose, ndipo nkhadumura kuti Chiuta kulije.
Pati pajumpha myezi 6, Ŵakaboni ŵa Yehova ŵakiza ku nyumba kwithu. Pakuti ine na mukuru wane vya Chikhristu vikendangako viŵi yayi, tikakhumbanga waka kuti tiŵasuske mwantchindi. Tikaŵafumba kuti: “Chifukwa wuli mwa Ŵakhristu mukusopa Yesu, mphinjika, Mariya, na vikozgo uku Malango 10 ghakukana?” Kweni Ŵakaboni aŵa ŵakatizgora makora kufuma mu Malemba kuti Ŵakhristu ŵaunenesko ŵakwenera yayi kusopa vikozgo. Ndipo ŵakwenera kupemphera kwa Chiuta pera. Ivi vikanizizika chomene.
Pamasinda tikaŵafumbaso kuti: “Mukutipo wuli pa nkhani ya ŵachiuta ŵatatu? Usange Yesu ni Chiuta, chifukwa wuli wakiza pa charu chapasi na kukomeka na ŵanthu?” Apa napo ŵakazgoraso kufuma mu Baibolo. Ndipo ŵakalongosora kuti Yesu ni Chiuta yayi, kweniso wakuyana yayi na Chiuta. Ŵakaboni aŵa ŵakati lekani iwo ŵakugomezga yayi kuti kuli ŵachiuta ŵatatu. Nkhazizwa chomene ndipo mu mtima nkhaghanaghananga kuti ‘Mbakhristu ŵatesi.’
Nkhakhumbangaso kumanya chifukwa icho ŵanthu ŵakufwira kweniso icho Chiuta wazomerezgera kuti ŵanthu ŵasuzgikenge. Ŵakaboni aŵa ŵakanilongora buku lakuti Cimanyisko Ceneico Cikurongozgera ku Umoyo Wamuyirayira. * Mu buku ili mukaŵa mazgoro gha mafumbo ghane. Nyengo yeneyiyo ŵakamba kusambira nane Baibolo.
Nyengo yiliyose apo tikasambiranga, nkhasanganga mazgoro ghakukhorweska gha mafumbo ghane. Nkhamanya kuti zina la Chiuta ni Yehova. (Masalmo 83:18) Kweniso nkhamanya kuti Chiuta ntchitemwa. (1 Yohane 4:8) Ndipo wakalenga ŵanthu kuti waŵagaŵireko umoyo. Nkhamanyaso kuti nangauli Chiuta wazomerezga vinthu viheni kuchitika, kweni wakuvitinkha ndipo sonosono apa wavimazgenge. Nkhasambira kuti ŵanthu ŵakusuzgika chifukwa cha kugaluka kwa Adamu na Eva. (Ŵaroma 5:12) Ghanyake mwa masuzgo agha ni nyifwa. Kweni Chiuta wazamumazga nyifwa mu charu chiphya ndipo ŵazamuwuska ŵakufwa.—Milimo 24:15.
Nkhakhorwa na mazgoro gha mu Baibolo, ntheura nkhambaso kumugomezga Chiuta. Nati naŵamanya makora Ŵakaboni ŵa Yehova, nkhamanya kuti mbanthu ŵakukolerana pa charu chose. Nkhachontheka kuwona kuti ŵanthu aŵa ŵakutemwana chomene kweniso mbakukolerana. (Yohane 13:34, 35) Ivyo nkhasambira vyakukhwaskana na Yehova vikanovwira kuti niŵe na khumbo lakuti nimuteŵetere. Ntheura nkhasankha kuŵa Kaboni wa Yehova. Nkhabatizika pa Janyuwale 8, 2005.
UMO NASANGIRA CHANDULO:
Baibolo lanovwira chomene kuti niwonenge vinthu mwakwenelera. Nili na mtende wa mtima chifukwa chakumanya unenesko wakupulikikwa makora wakufuma mu Baibolo. Nkhukondwa chomene pakumanya kuti Chiuta wazamuwuska adada ŵane ndipo nizamuwonanaso nawo.—Yohane 5:28, 29.
Sono pajumpha vyaka 6 kufuma apo tikatolerana na Jonathan, uyo nayo ni Kaboni wa Yehova. Tose tikumanya kuti unenesko wakukhwaskana na Chiuta ngwambura kusuzga kupulikiska. Kweniso ni usambazi wapadera. Lekani nase tikuphalirako ŵanyithu ivyo tikugomezga kweniso vithu vyakukondweska ivyo tikulindilira. Sono nkhumanya kuti Ŵakaboni ŵa Yehova Mbakhristu ŵatesi yayi kweni Ŵakhristu ŵaunenesko.
^ ndime 15 Lakupharazgika na Ŵakaboni ŵa Yehova kweni pasono ŵakusindikizgaso yayi.
Manyani Vinandi
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Chigongwe cha Babeli (1-4)
-
Yehova watimbanizga chiyowoyero (5-9)
-
Kwambira pa Shemu m’paka pa Abramu (10-32)
11 Sono charu chose chapasi chikaŵa na chiyowoyero chimoza na mazgu ghamoza.
2 Apo ŵanthu ŵakendanga kulazga kumafumiro gha dazi, ŵakasanga chidika mu charu cha Shinara+ na kwamba kukhala kwenekura.
3 Penepapo ŵakaphalirana kuti: “Tiyeni tiwumbe njerwa na kotcha.” Ntheura ŵakamba kuzenga na njerwa m’malo mwa malibwe, ndipo ulambwe wakunata ndiwo ukaŵa nga ni dongo lakuzengera.
4 Sono ŵakati: “Tiyeni tijizengere msumba na chigongwe chitali chakuti chikafike kuchanya ku mtambo. Ndipo tijipangire lumbiri, kuti tileke kumbininikira pa charu chose chapasi.”+
5 Penepapo Yehova wakakhira kuti wawone msumba na chigongwe ivyo ŵana ŵa ŵanthu ŵakazenganga.
6 Yehova wakati: “Wonani, ŵanthu aŵa mbamoza kweniso ŵali na chiyowoyero chimoza,+ ndipo ivi ndivyo ŵamba kuchita. Ŵatondekenge yayi kuchita chilichose icho ŵangaghanaghana.
7 Tiyeni+ tikhilire kwenekuko na kutimbanizga chiyowoyero chawo kuti ŵaleke kupulikana pakuyowoya.”
8 Ntheura kufuma pa malo ghara Yehova wakaŵambininiskira pa charu chose chapasi,+ ndipo pachoko na pachoko ŵakaleka kuzenga msumba.
9 Lekani zina lake ukachemeka kuti Babeli,+ chifukwa Yehova wakatimbanizga chiyowoyero cha charu chose, ndipo kufuma pa malo ghara, Yehova wakaŵambininiskira pa charu chose chapasi.
10 Uwu ni mdauko wa Shemu.+
Shemu wakaŵa na vyaka 100 apo wakababanga Aripakishadi,+ vyaka viŵiri pamanyuma pa Chigumula.
11 Wati wababa Aripakishadi, Shemu wakakhala vyaka 500. Wakababaso ŵana ŵanyake ŵanalume na ŵanakazi.+
12 Aripakishadi wakati wakhala vyaka 35, wakababa Shela.+
13 Wakati wababa Shela, Aripakishadi wakakhala vyaka 403. Wakababaso ŵana ŵanyake ŵanalume na ŵanakazi.
14 Shela wakati wakhala vyaka 30, wakababa Eberi.+
15 Wakati wababa Eberi, Shela wakakhala vyaka 403. Wakababaso ŵana ŵanyake ŵanalume na ŵanakazi.
16 Eberi wakati wakhala vyaka 34, wakababa Pelegi.+
17 Wakati wababa Pelegi, Eberi wakakhala vyaka 430. Wakababaso ŵana ŵanyake ŵanalume na ŵanakazi.
18 Pelegi wakati wakhala vyaka 30, wakababa Rewu.+
19 Wakati wababa Rewu, Pelegi wakakhala vyaka 209. Wakababaso ŵana ŵanyake ŵanalume na ŵanakazi.
20 Rewu wakati wakhala vyaka 32, wakababa Serugi.
21 Wakati wababa Serugi, Rewu wakakhala vyaka 207. Wakababaso ŵana ŵanyake ŵanalume na ŵanakazi.
22 Serugi wakati wakhala vyaka 30, wakababa Nahori.
23 Wakati wababa Nahori, Serugi wakakhala vyaka 200. Wakababaso ŵana ŵanyake ŵanalume na ŵanakazi.
24 Nahori wakati wakhala vyaka 29, wakababa Tera.+
25 Wakati wababa Tera, Nahori wakakhala vyaka 119. Wakababaso ŵana ŵanyake ŵanalume na ŵanakazi.
26 Tera wakati wakhala vyaka 70, wakababa Abramu,+ Nahori,+ na Harani.
27 Uwu ni mdauko wa Tera.
Tera wakababa Abramu, Nahori, na Harani. Ndipo Harani wakababa Loti.+
28 Harani wakafwira mu Uri,+ mu charu cha Ŵakalidi+ icho wakababikiramo. Apo wakafwanga, Tera, uyo wakaŵa wiske, wakaŵa kuti wachali wamoyo.
29 Abramu na Nahori ŵakatora ŵanakazi. Muwoli wa Abramu wakaŵa Sarayi,+ ndipo muwoli wa Nahori wakaŵa Milika,+ mwana wa Harani. Harani wakaŵa wiske wa Milika na Isika.
30 Sarayi wakaŵa chumba,+ wakaŵavya mwana.
31 Tera wakatora mwana wake Abramu na muzukuru wake Loti,+ mwana wa Harani, ndiposo mkamwana wake Sarayi, muwoli wa mwana wake Abramu. Ŵakafumamo mu Uri, mu charu cha Ŵakalidi, kuya ku charu cha Kenani.+ Ndipo ŵakafika ku Harani+ na kwamba kukhala kwenekura.
32 Mazuŵa gha Tera ghakaŵa vyaka 205. Tera wakafwira mu Harani.
Tumizgani
Tumizgani
Genizesi 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yesu wakuryeska ŵanthu 5,000 (1-15)
-
Yesu wakwenda pa maji (16-21)
-
Yesu ni “chingwa cha umoyo” (22-59)
-
Ŵanandi ŵakukhuŵara na mazgu gha Yesu (60-71)
6 Pamanyuma pa vinthu ivi, Yesu wakawuka kuya ku sirya linyake la Nyanja ya Galileya, panji Tiberiya.+
2 Mzinda ukuru ukamulondezganga,+ chifukwa ukawonanga minthondwe iyo wakachitanga pakuchizga ŵalwari.+
3 Ntheura Yesu wakakwelera mu phiri, ndipo wakakhala pasi pamoza na ŵasambiri ŵake.
4 Sono chiphikiro cha Ŵayuda cha Paska,+ chikaŵa pafupi kuchitika.
5 Yesu wakati winuska maso na kuwona kuti mzinda ukuru ukizanga kwa iyo, wakati kwa Filipu: “Kasi tamugura nkhu vingwa vyakuti ŵanthu aŵa ŵarye?”+
6 Kweni wakayowoya ichi kuti wamuyezge, chifukwa iyo wakamanya icho wachitenge.
7 Filipu wakamuzgora kuti: “Vingwa vya madinari 200 vingaŵakwana chara nanga waliyose tingamupa kachokokachoko.”
8 Andireya munung’una wa Simoni Petrosi, uyo wakaŵa yumoza wa ŵasambiri ŵake, wakati kwa iyo:
9 “Pali msepuka uyo wali na vingwa vinkhondi vya balere na tusomba tuŵiri. Kasi ivi vingaŵakwana ŵanthu wose aŵa?”+
10 Yesu wakati: “Ŵakhalikani pasi ŵanthu.” Pa malo ghara pakaŵa utheka unandi. Ntheura ŵanthu ŵakakhala pasi. Pa wumba uwu pakaŵa ŵanalume pafupifupi 5,000.+
11 Yesu wakatora vingwa, ndipo wakati wawonga, wakavigaŵizga ku awo ŵakakhala pasi, ndimo wakachitiraso na tusomba. Ndipo wose vikaŵakwana.
12 Kweni ŵakati ŵarya na kukhuta, wakaphalira ŵasambiri ŵake kuti: “Wunjikani pamoza vimenyu ivyo vyakhalapo kuti paleke kusakazika kanthu.”
13 Kufuma pa vingwa vinkhondi ivyo ŵanthu ŵakarya, ŵakawunjika vimenyu vyakukhalapo ivyo vikazura vidunga 12.
14 Ndipo ŵanthu ŵakati ŵawona vimanyikwiro ivyo wakachita, ŵakamba kuyowoya kuti: “Nadi, uyu ni ntchimi iyo yikayowoyeka kuti yizenge mu charu.”+
15 Yesu wakati wamanya kuti ŵanthu ŵali pafupi kwiza kuti ŵamukore na kumuzgora themba, wakafumapo+ wakalutaso ku phiri yekha na yekha.+
16 Kukati kwaŵa mise, ŵasambiri ŵake ŵakakhilira ku nyanja,+
17 ndipo ŵakakwera boti na kwambukira ku sirya linyake la nyanja ku Kaperenaumu. Sono kukafipa, ndipo Yesu wakaŵa kuti wandize kwa iwo.+
18 Kweniso nyanja yikamba kuŵinduka chifukwa chakuti mphepo yankhongono yikaputanga.+
19 Kweni ŵakati ŵavuŵa makilomita pafupifupi 5 panji 6, ŵakawona Yesu wakwenda pa nyanja, wakizanga kufupi na boti, ndipo iwo ŵakawopa chomene.
20 Kweni wakati kwa iwo: “Ndine, kopa chara!”+
21 Ntheura ŵakamupokelera mu boti, ndipo mwaluŵiro boti likafika ku mtunda uko ŵakalutanga.+
22 Zuŵa lakulondezgapo, mzinda uwo ukaŵa ku sirya linyake la nyanja ukawona kuti pakaŵavya boti linyake, kweni pakaŵa kaboti kachoko pera. Ukawonaso kuti Yesu wakakwera mu boti na ŵasambiri ŵake yayi, kweni ŵasambiri ŵake ŵakaluta ŵekha.
23 Maboti ghakufuma ku Tiberiya ghakiza pafupi na malo agho ŵakalyera chingwa, Fumu yikati yawonga.
24 Ntheura mzinda ukati wawona kuti kukaŵavya Yesu nesi ŵasambiri ŵake, ŵakakwera maboti ghawo na kwiza ku Kaperenaumu kupenja Yesu.
25 Ŵakati ŵamusanga ku sirya linyake la nyanja, ŵakati kwa iyo: “Rabi,+ kasi mwiza pawuli kuno?”
26 Yesu wakaŵazgora kuti: “Nadi nkhumuphalirani kuti, imwe mukunipenja chifukwa chakuti mukawona minthondwe yayi, kweni chifukwa chakuti mukarya vingwa na kukhuta.+
27 Lekani kugwira ntchito kuti musange chakurya icho chikumara, kweni gwirani ntchito kuti musange chakurya icho chikukhalilira na kupeleka umoyo wamuyirayira,+ icho Mwana wa munthu wamupaninge. Pakuti Chiuta, uyo ni Wiske, waŵika chidindo chake pa iyo kumuzomerezga.”+
28 Ntheura ŵakati kwa iyo: “Kasi tichitechi kuti tichite milimo ya Chiuta?”
29 Yesu wakaŵazgora kuti: “Uwu ni mulimo wa Chiuta, kuti mupulikane mwa uyo Chiuta wakamutuma.”+
30 Ntheura ŵakati kwa iyo: “Kasi muchitenge chimanyikwiro wuli+ mwakuti ise tichiwone na kumugomezgani? Kasi muchitenge mulimo wuli?
31 Ŵasekuru ŵithu ŵakarya mana mu mapopa,+ umo vili kulembekera kuti: ‘Wakaŵapa chingwa chakufuma kuchanya kuti ŵarye.’”+
32 Yesu wakati kwa iwo: “Nadi nkhumuphalirani kuti, Mozesi wakamupani chingwa chara kufuma kuchanya, kweni Adada ŵakumupani chingwa cheneko chakufuma kuchanya.
33 Pakuti chingwa cha Chiuta ni uyo wakukhira kufuma kuchanya ndipo wakupeleka umoyo ku charu.”
34 Ntheura ŵakati kwa iyo: “Fumu, mutipenge chingwa ichi nyengo zose.”
35 Yesu wakati kwa iwo: “Ine ndine chingwa cha umoyo. Waliyose uyo wakwiza kwa ine wazamuŵa na njara chara, ndipo waliyose uyo wakupulikana mwa ine wazamuŵaso na nyota chara.+
36 Kweni namuphalirani kuti, imwe mwaniwona, kweni mukunigomezga chara.+
37 Wose awo Adada ŵakunipa ŵizenge kwa ine, ndipo uyo wakwiza kwa ine nizamumuchimbizga chara,+
38 chifukwa nili kukhira kufuma kuchanya+ kuzakachita khumbo lane chara, kweni khumbo la uyo wakanituma.+
39 Ili ni khumbo la uyo wakanituma kuti nileke kutayapo yumoza pa wose awo wanipa, kweni kuti nizakaŵawuske+ pa zuŵa laumaliro.
40 Pakuti ili ndilo ni khumbo la Adada, kuti waliyose uyo wakuwona Mwana na kupulikana mwa iyo waŵe na umoyo wamuyirayira,+ ndipo nizamumuwuska+ pa zuŵa laumaliro.”
41 Ntheura Ŵayuda ŵakamba kumunyunyutira chifukwa wakati: “Ine ndine chingwa icho chili kukhira kufuma kuchanya.”+
42 Ŵakamba kuyowoya kuti: “Asi ni Yesu uyu, mwana wa Yosefe, uyo awiske na anyina tikuŵamanya?+ Vyaŵa wuli sono apo wakuti, ‘Nili kukhira kufuma kuchanya’?”
43 Yesu wakati kwa iwo: “Lekani kunyunyuta pakati pinu.
44 Palije munthu uyo wangiza kwa ine kwambura kuti Adada awo ŵakanituma ŵamuguza,+ ndipo ine nizamumuwuska mu zuŵa laumaliro.+
45 Kuli kulembeka mu mabuku gha Ntchimi kuti: ‘Ŵazamusambizgika na Yehova.’+ Waliyose uyo wapulika kwa Adada na kusambira, wakwiza kwa ine.
46 Palije munthu wali kuwonapo Adada,+ kweni yekha uyo ngwakufuma kwa Chiuta ndiyo wali kuwona Adada.+
47 Nadi nkhumuphalirani kuti, waliyose uyo wakugomezga wali na umoyo wamuyirayira.+
48 “Ine ndine chingwa cha umoyo.+
49 Ŵasekuru ŵinu ŵakarya mana mu mapopa, kweni ŵakafwa.+
50 Ichi ntchingwa icho chikukhira kufuma kuchanya, ndipo waliyose uyo wakurya chingwa ichi wafwenge chara.
51 Ndine chingwa cha umoyo icho chikakhira kufuma kuchanya. Usange munthu wakuryako chingwa ichi, wazamuŵa wamoyo muyirayira. Nakuti chingwa icho nipelekenge ni thupi lane m’malo mwa umoyo wa charu.”+
52 Ntheura Ŵayuda ŵakamba kususkana, ŵakatenge: “Kasi munthu uyu wangatipa wuli thupi lake kuti tirye?”
53 Ndipo Yesu wakati kwa iwo: “Nadi nkhumuphalirani kuti kwambura kuti mwarya thupi la Mwana wa munthu na kumwa ndopa zake, mulije umoyo mwa imwe.+
54 Waliyose uyo wakurya thupi lane na kumwa ndopa zane wali na umoyo wamuyirayira, ndipo nizamumuwuska+ pa zuŵa laumaliro.
55 Pakuti thupi lane ntchakurya cheneko, ndipo ndopa zane ntchakumwa cheneko.
56 Waliyose uyo wakurya thupi lane na kumwa ndopa zane wakukhalilira mu umoza na ine, ndipo ine mu umoza na iyo.+
57 Umo ŵaliri ŵamoyo Adada awo ŵakanituma, nane nili wamoyo chifukwa cha Adada. Ntheura uyo wakurya ine waŵenge wamoyo chifukwa cha ine.+
58 Ichi ntchingwa icho chikakhira kufuma kuchanya. Chikupambana na icho ŵasekuru ŵinu ŵakarya na kufwa. Waliyose uyo wakurya chingwa ichi wazamuŵa wamoyo muyirayira.”+
59 Wakayowoya vinthu ivi apo wakasambizganga mu sunagoge ku Kaperenaumu.
60 Ŵasambiri ŵake ŵanandi ŵakati ŵapulika ichi, ŵakati: “Mazgu agha ngakuzizika, ni njani wangaghapulikizga?”
61 Kweni Yesu wakati wamanya kuti ŵasambiri ŵake ŵakunyunyuta, wakati kwa iwo: “Kasi ichi chikumukhuŵazgani?
62 Kasi muchitenge wuli para mungawona Mwana wa munthu wakukwelera uko wakaŵa kale?+
63 Mzimu ndiwo ukupa umoyo,+ thupi lilije ntchito. Mazgu agho namuphalirani ni mzimu ndipo mbumoyo.+
64 Kweni mwaŵanyake mukugomezga chara.” Pakuti kufuma pakwamba Yesu wakaŵamanya awo ŵakagomezganga chara ndiposo uyo wamupelekenge.+
65 Sono wakalutilira kuyowoya kuti: “Lekani namuphalirani kuti, palije munthu uyo wangiza kwa ine kwambura kuti Adada ŵamuzomerezga.”+
66 Pa chifukwa ichi, ŵasambiri ŵake ŵanandi ŵakawelera ku vinthu vya kumanyuma+ ndipo ŵakaleka kwenda nayo.
67 Ntheura Yesu wakafumba ŵapositole ŵake 12 kuti: “Kasi namwe mukukhumba kuluta?”
68 Simoni Petrosi wakamuzgora kuti: “Fumu, tilute tiye kwa njani?+ Imwe muli na mazgu gha umoyo wamuyirayira.+
69 Tagomezga na kumanya kuti imwe ndimwe Mutuŵa wa Chiuta.”+
70 Yesu wakaŵazgora kuti: “Asi nkhamusorani 12?+ Ndipouli, yumoza wa imwe ngwakusesa.”+
71 Wakayowoyanga Yudasi mwana wa Simoni Isikariyoti, pakuti ndiyo wakaŵa pafupi kumupeleka, nangauli wakaŵa yumoza wa ŵapositole ŵake 12.+
Tumizgani
Tumizgani
Yohane 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=43&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D43%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
FUMBO 11
Kasi Para Munthu Wafwa Wakuya Nkhu?
“Mzimu wake ukufumamo, wakuwelera ku fuvu. Pa zuŵa leneliro maghanoghano ghake ghakumara.”
“Ŵamoyo ŵakumanya kuti ŵafwenge, kweni ŵakufwa ŵakumanya kalikose chara . . . Chilichose icho woko lako lasanga kuti lichite, uchichite na nkhongono zako zose, pakuti ku Dindi uko ukuluta kulije mulimo, maghanoghano, kumanya, panji vinjeru.”
“[Yesu] wakayowoyaso kuti: ‘Lazaro mubwezi withu wali mu tulo, kweni ine nkhuluta kwenekura kukamuwuska mu tulo.’ Kweni Yesu wakayowoyanga vya nyifwa ya Lazaro. Kweni ŵakaghanaghananga kuti wakuyowoya vyakuti wagona tulo, wakupumura. Ntheura Yesu wakaŵaphalira kuti: ‘Lazaro wali kufwa.’”


text: 37 Themba Hezekiya likati lapulika waka ivi, likapalura vyakuvwara vyake na kuvwara chigudulu, ndipo likanjira mu nyumba ya Yehova.+2 Likatuma Eliyakimu uyo wakalaŵiliranga vya mu nyumba ya themba, Shebina mulembi, na ŵalara ŵa ŵasembe kuti ŵalute kwa ntchimi Yesaya,+ mwana wa Amozi. Wose ŵakavwara vigudulu.3 Ŵakati kwa iyo: “Hezekiya wakuti: ‘Muhanya uno ni zuŵa la suzgo, ntchenyo,* na soni, pakuti ŵana ŵali pafupi kubabika,* kweni nkhongono zakubabira kulije.+4 Panyake Yehova Chiuta wako wapulikenge mazgu gha Rabushake, uyo fumu yake themba la Asiriya lamutuma kunyoza Chiuta wamoyo,+ ndipo wamulangenge chifukwa cha mazgu agho Yehova Chiuta wako wapulika. Ntheura lombera+ ŵakukhalapo awo ŵapona.’”+5 Ŵateŵeti ŵa Themba Hezekiya ŵakaluta kwa Yesaya.+6 Yesaya wakati kwa iwo: “Mukayiphalire fumu yinu kuti: ‘Yehova wakuti: “Ungawopanga chara+ chifukwa cha mazgu agho wapulika, agho ŵateŵeti ŵa themba la Asiriya+ ŵakuninena nagho.7 Wona, nkhuŵika ghanoghano mu mutu wake,* wapulikenge uthenga na kuwelera ku charu chake.+ Ndipo namumukomeska na lupanga mu charu chake.”’”+8 Rabushake wakati wapulika kuti themba la Asiriya lafumako ku Lakishi, wakaluta kwa ilo ndipo wakalisanga likurwa nkhondo na Libuna.+9 Themba likapulika vya Tirihaka themba la Etiyopiya kuti: “Wafuma kuti warwe nawe nkhondo.” Likati lapulika ivi, likatumaso mathenga kwa Hezekiya+ kuti:10 “Mukaphalire Hezekiya themba la Yuda kuti: ‘Ungazomerezganga chara kuti Chiuta uyo ukugomezga wakupusike pakuyowoya kuti: “Yerusalemu wapelekekenge yayi mu woko la themba la Asiriya.”+11 Wona, wapulika ivyo mathemba gha Asiriya ghali kuchitira vyaru vyose, ghali kuviparanyirathu.+ Kasi iwe pera ndiwe uthaskikenge?12 Kasi ŵachiuta ŵa mitundu iyo ŵasekuru ŵane ŵakayiparanya ŵakaŵathaska?+ Kasi wali nkhu Gozani, Harani,+ Rezefu, na ŵanthu ŵa ku Edeni awo ŵakaŵa mu Tele-asara?13 Kasi lili nkhu themba la Hamati, themba la Aripadi, na themba la misumba ya Sefaravayimu,+ kweniso la Hena, na Iva?’”14 Penepapo Hezekiya wakatora makalata mu woko la mathenga, wakaŵazga. Pamanyuma, Hezekiya wakakwera ku nyumba ya Yehova na kutandazga makalata ghara pamaso pa Yehova.+15 Hezekiya wakamba kulomba kwa Yehova+ kuti:16 “Mwe Yehova wa mawumba,+ Chiuta wa Israyeli, imwe mukukhala pa chitengo pachanya* pa ŵakerubi, ndimwe mwekha Chiuta waunenesko wa maufumu ghose gha charu chapasi. Ndimwe muli kulenga kuchanya na charu chapasi.17 A Yehova, thyani khutu mupulike!+ Julani maso ghinu, A Yehova, muwone!+ Pulikani mazgu ghose agho Senakeribu watuma kunyoza Chiuta wamoyo.+18 A Yehova, mbunenesko nadi kuti mathemba gha Asiriya ghaparanya vyaru vyose,+ kweniso charu chawo.19 Ŵaponya ŵachiuta ŵawo pa moto,+ chifukwa ŵakaŵa ŵachiuta chara, kweni makuni na malibwe, mulimo wa mawoko gha ŵanthu.+ Lekani ŵakaŵaparanya.20 Kweni sono, mwe Yehova Chiuta withu, tiponoskani mu woko lake, mwakuti maufumu ghose pa charu chapasi ghamanye kuti imwe pera ndimwe Chiuta, A Yehova.”+21 Yesaya mwana wa Amozi wakatuma uthenga uwu kwa Hezekiya: “Yehova Chiuta wa Israyeli wakuti: ‘Pakuti walomba vya Themba Senakeribu la Asiriya,+22 Yehova wayowoya mazgu agha kwimikana nayo:“Mwana msungwana wa Ziyoni wakukutinkha, wakukung’ora.Mwana msungwana wa Yerusalemu wakukupukunyira mutu.23 Kasi ni njani uyo wamunyoza+ na kumuyuyura?Kasi ni njani uyo wamutumphuskira mazgu ghako+Na kumwinuskira maso ghako ghamtonyoro?Ni Mutuŵa wa Israyeli.+24 Wanyoza Yehova+ kwizira mu ŵateŵeti ŵako, wati:‘Na wumba wa magileta ghane ghankhondoNikwerenge vikwezga vya mapiri,+Vigaŵa vyakutali chomene vya Lebanoni.Nidumurenge makuni ghake ghatali gha sidara, makuni ghake ghawemi chomene gha junipa.Ninjirenge mu matundu ghake ghatali, nkhorongo zake zakukhora.25 Nijimenge visimi na kumwa maji,Ndipo nikamuskenge tumilonga* twa Eguputo na vikandiro vya malundi ghane.’26 Kasi mundapulike? Chikatemeka* kufuma kale chomene.Nkhachinozga* mazuŵa agho ghajumpha.+Sono nichifiskenge.+Misumba ya malinga ghakukhora muyizgorenge vibumira vyakupasuka.+27 Awo ŵakukhalamo ŵasoŵenge pakukora.Ŵawofyekenge na kukhozgeka soni.Ŵaŵenge nga ni vyakumera vyamuthondo na utheka wakubiliŵira,Nga mbutheka wa pa mtenje uwo ukomira na mphepo ya kumafumiro gha dazi.28 Kweni nkhumanya makora para ukukhala pasi, para ukufuma, para ukunjira,+Na para wanikwiyira,+29 Pakuti kukalipa kwako+ na kubangura kwako vyafika mu makutu ghane.+Ntheura niŵikenge mbeja mu mphuno yako na nkholoŵeko+ pakati pa milomo yako,Ndipo nikuwezgerenge ku nthowa iyo ukizira.”30 “‘Ichi ndicho chiŵenge chimanyikwiro kwa iwe:* Chaka chino muryenge ivyo vikamera vyekha,* mu chaka chachiŵiri muzamurya mphuzi izo zamera kufuma pa ivyo. Kweni mu chaka chachitatu muzamuseŵa mbuto na kuvuna, ndipo muzamulima minda ya mpheska na kurya vipambi vyake.+31 Ŵakupona ŵa nyumba ya Yuda, awo ŵasidika,+ ŵazamujintha msisi pasi na kupambika vipambi muchanya.32 Pakuti ŵakukhalapo ŵazamufuma mu Yerusalemu na ŵakupona kufuma mu Phiri la Ziyoni.+ Mwamphu wa Yehova wa mawumba uchitenge ichi.+33 “‘Ntheura Yehova wakuyowoya vya themba la Asiriya+ kuti:“Wizengemo chara mu msumba uwu,+Waponyengemo chara muvi,Nesi kuwuwukira na chiskango,Panji kuwuzengera chibumira chakulwerapo.”’+34 ‘Wawelerenge mu nthowa iyo wakizira.Wizengemo chara mu msumba uwu,’ wakuti Yehova.35 ‘Nivikilirenge msumba uwu+ na kuwuponoska chifukwa cha namwene+Ndiposo chifukwa cha Davide muteŵeti wane.’”+36 Penepapo mungelo wa Yehova wakiza na kukoma ŵanthu 185,000 mu msasa wa Ŵaasiriya. Ŵanthu ŵakati ŵawuka mulenjilenji, ŵakasanga vitanda ngundangunda.+37 Ntheura Senakeribu themba la Asiriya wakafumako, wakawelera ku Nineve+ na kukhala kwenekura.+38 Apo wakasindamanga mu nyumba* ya chiuta wake Nisiroki, ŵana ŵake Adirameleki na Sharezara ŵakamukoma na lupanga,+ ndipo ŵakachimbilira ku charu cha Ararati.+ Penepapo mwana wake Esari-hadoni+ wakaŵa themba mu malo ghake.


text:
Lutilirani Kukhora Mwauzimu Apo Mukuteŵetera mu Charu Chachilendo
“Nkhusungilira ivyo mwayowoya mu mtima wane.”—SAL. 119:11.
SUMU: 142, 92
1-3. (a) Kasi Ŵakhristu wose ŵakwenera kuchitachi? (b) Kasi awo ŵakuteŵetera mu charu chachilendo ŵakukumana na masuzgo wuli, ndipo pakuŵa mafumbo wuli? (Wonani chithuzi chakwamba.)
ŴAKABONI ŴA YEHOVA ŵanandi mazuŵa ghano ŵakulimbikira chomene kupharazga makani ghawemi “ku mtundu uliwose, fuko lililose, lulimi lulilose, na ŵanthu wose.” (Chivu. 14:6) Kasi namwe mukusambira chiyowoyero chinyake? Kasi ndimwe mishonale, panji mukuteŵetera ku charu chinyake uko ŵapharazgi mbachoko? Kasi mukuwungana na mpingo uwo ukuyowoya chiyowoyero chinyake mu charu chinu?
2 Ŵateŵeti ŵa Yehova wose ŵakwenera kuwoneseska kuti umoyo ŵawo wauzimu ngwakukhora. (Mat. 5:3) Kweni nyengo zinyake chifukwa cha nthangwanika tikutondeka kusambira patekha. Padera pa kutangwanika, awo ŵakuteŵetera ku charu chinyake ŵakusanganaso na masuzgo ghanyake.
3 Awo ŵakuteŵetera ku charu chinyake ŵakusuzgika kusambira chiyowoyero chachilendo. Ichi chikupangiska kuti ŵatondeke kupulikiska vinthu vyakubisika vya mu Baibolo. Ndipouli, ŵakwenera kuwoneseska kuti nyengo zose ŵakurya chakurya chakukhoma chauzimu. (1 Kor. 2:10) Kasi ŵangachita wuli ivi para ŵakutondeka kupulikiska chiyowoyero cha mpingo uwo ŵakuwunganamo? Chifukwa wuli ŵapapi ŵakwenera kuwoneseska kuti ŵana ŵawo ŵakupulikiska Mazgu gha Chiuta nyengo zose?
ICHO CHINGAŴATONDESKA KUKURA MWAUZIMU
4. Kasi ntchivichi icho chingaŵika umoyo withu wauzimu pangozi? Yowoyani chiyelezgero.
4 Para munthu wakupulika yayi Mazgu gha Chiuta mu chiyowoyero chachilendo, umoyo wake wauzimu ukuŵa pangozi. M’ma 400 B.C.E., Nehemiya wakakwiya chomene kuwona kuti ŵana ŵanyake ŵa Ŵayuda awo ŵakawera ku Babuloni, ŵakamanyanga yayi Chihebere. (Ŵazgani Nehemiya 13:23, 24.) Ntheura chikaŵa chakusuzga kuti ŵana aŵa ŵasambire na kupulikiska Mazgu gha Chiuta, kweniso kukolerana na ŵanyawo.—Neh. 8:2, 8.
5, 6. Kasi ŵapapi ŵanyake awo ŵakuteŵetera mu mpingo wa chiyowoyero chachilendo ŵawona vichi, ndipo chifukwa wuli?
5 Ŵapapi ŵanyake Ŵachikhristu awo ŵakuteŵetera mu mpingo wa chiyowoyero chachilendo ŵakuwona kuti ŵana ŵawo ŵakulopwa mwauzimu. Ivyo ŵakusambira ku Nyumba ya Ufumu vikuŵafika pa mtima yayi chifukwa ŵakuvipulikiska yayi. [1] Mubali Pedro uyo wakasamira ku Australia na mbumba yake kufuma ku South America, wakati: “Para ŵanthu ŵakudumbiskana vinthu vyauzimu, ivyo ŵakudumbiskana vikwenera kukhwaska chomene mtima na maghanoghano ghawo.”—Luka 24:32.
6 Para tikusambira Mazgu gha Chiuta mu chiyowoyero chachilendo ghakutifika chomene pa mtima yayi nga umo vikuŵira para tikusambira mu chiyowoyero chithu. Kweniso chifukwa chakuti tikutondeka kuyowoya makora chiyowoyero chachilendo, tingasuzgika maghanoghano ndipo tingatondeka kukura mwauzimu. Ntheura apo tichali na khumbiro la kuteŵetera Yehova mu charu chinyake, tingachita makora kuwoneseska kuti tikurya chakurya chauzimu mwakukwana.—Mat. 4:4.
ŴAKAVIKILIRA UMOYO WAWO WAUZIMU
7. Kasi Ŵababuloni ŵakachita wuli kuti ŵakope Daniyeli kuti walondezgenge mitheto na chisopa chawo?
7 Apo Daniyeli na ŵanyake ŵakaŵa ku wuzga, Ŵababuloni ŵakaŵasambizga “chiyowoyero cha Ŵakalidi” kuti nawo ŵalondezgenge mitheto ya ku Babuloni. Kweniso wantchito mulara wa themba uyo wakaŵasambizganga chiyowoyero wakaŵathya mazina Ghachibabuloni. (Dan. 1:3-7) Zina ilo wakathya Daniyeli likimiranga Beli, chiuta wa Ŵababuloni. Panji Themba Nebukadinezara likakhumbanga kukopa Daniyeli kuti waghanaghanenge kuti chiuta wa Babuloni wakuluska Yehova.—Dan. 4:8.
8. Kasi ntchivichi chikawovwira Daniyeli kuŵa wakukhora mwauzimu apo wakaŵa ku Babuloni?
8 Nangauli Daniyeli wakapika vyakurya ivyo themba likaryanga, kweni “wakasimikizga mu mtima wake kuti wajikazuzgenge chara.” (Dan. 1:8) Daniyeli wakalutilira kukhora mwauzimu nangauli wakaŵa ku charu chachilendo chifukwa wakasambiranga “mabuku ghakupatulika” mu chiyowoyero chakonkhera. (Dan. 9:2, mazgu ghamusi) Ntheura kwa vyaka 70 ivyo wakakhalira ku Babuloni, wakalutilira kumanyikwa na zina lake Lachihebere.—Dan. 5:13.
9. Kasi Salimo 119 likulongora kuti Mazgu gha Chiuta ghakamovwira wuli mulembi wa salimo ili?
9 Mulembi wa Salimo 119 wakakhozgeka chomene na Mazgu gha Chiuta. Iyo wakazizipizga vinthu viheni ivyo ŵakaronga ŵanyake ŵa themba ŵakamunenanga. (Sal. 119:23, 61) Ndipouli, wakazomerezga kuti Mazgu gha Chiuta ghamukhozge.—Ŵazgani Salimo 119:11, 46.
LUTILIRANI KUKHOZGA UMOYO WAUZIMU
10, 11. (a) Kasi tikwenera kuŵa na chilato wuli para tikusambira Mazgu gha Chiuta? (b) Kasi tingafiska wuli chilato ichi? Yowoyani chiyelezgero.
10 Nangauli nyengo zinyake tikutangwanika na milimo yauzimu panji ntchito zakuthupi, kweni tose tikwenera kupatura nyengo yakusambira patekha kweniso kusopa na mbumba zithu. (Efe. 5:15, 16) Kweniso tileke kuŵerenga mwakuchimbilira kuti timare waka mapeji ghanandi, panji kuti tisange waka mazgoro ghakuti tikazgore ku maungano. M’malo mwake, tikwenera kuwoneseska kuti ivyo tikusambira mu Mazgu gha Chiuta vikutifika pa mtima na kukhozga chipulikano chithu.
11 Kuti Mazgu gha Chiuta ghatifike pa mtima para tikusambira, tikwenera kughanaghanira umo fundo zake zingatovwilira kweniso umo tingawovwilira nazo ŵanji. (Fil. 1:9, 10) Tikwenera kumanya kuti para tikunozgekera uteŵeti, maungano, panji nkhani, nyengo zinyake tingawona yayi umo ivyo tikuŵazga vingatovwilira ise taŵene. Mwachiyelezgero, nangauli mama uyo wakuphika chakurya wakucheta kuti wawone usange chaphya makora, kweni wakuthemba waka chakurya chakucheta yayi. M’malo mwake, nayo wakurya mwakukwana kuti waŵe na umoyo uwemi. Mwakuyana waka, nase tikwenera kuwoneseska kuti nyengo zose tikurya chakurya chauzimu kuti tilutilire kukhora mwauzimu.
12, 13. Chifukwa wuli awo ŵakuteŵetera mu mipingo ya chiyowoyero chinyake ŵakutemwa kusambiraso Mazgu gha Chiuta mu chiyowoyero chawo?
12 Ŵanandi awo ŵakuteŵetera mu vyaru vinyake, ŵawona kuti ntchiwemi kusambira Baibolo zuŵa lililose mu ‘chiyowoyero chawo chakonkhera.’ (Mil. 2:8, mazgu ghamusi) Ŵamishonale nawo ŵakuyimanya makora fundo iyi. Iwo ŵakuthemba ivyo ŵakusambira waka pa maungano mu chiyowoyero chachilendo yayi, kweni ŵakusambiraso Baibolo paŵekha mu chiyowoyero chawo.
13 Alain uyo wasambira Chiperesiya kwa vyaka 8, wakati: “Para nkhunozgekera maungano mu Chiperesiya, kanandi maghanoghano ghakuŵa pa chiyowoyero. Ntheura ivyo nkhuŵerenga vikunifika pa mtima yayi chifukwa nkhuŵika mtima chomene pa chiyowoyero. Lekani nyengo zose nkhupatura nyengo kuti nisambirenge Baibolo na mabuku ghithu mu chiyowoyero chane chakonkhera.”
ŴAFIKANI PA MTIMA ŴANA ŴINU
14. Kasi ŵapapi ŵakwenera kuwoneseska vichi, ndipo chifukwa wuli?
14 Ŵapapi Ŵachikhristu ŵakwenera kuwoneseska kuti Mazgu gha Chiuta ghakuŵafika pa mtima ŵana ŵawo. Wakati wateŵetera vyaka vitatu mu mpingo wa chiyowoyero chachilendo, mubali Serge na muwoli wake, Muriel, ŵakawona kuti mwana wawo munyamata wa vyaka 17 waleka kukondwa na vinthu vyauzimu. Mudumbu Muriel wakati: “Mwana withu wakakwenyeleranga chomene kupharazgira ŵanthu mu chiyowoyero chachilendo. Kweni pakwamba wakakondwanga chomene kupharazga mu Chifurenchi, icho ntchiyowoyero chake.” Serge wakati: “Tikati tamanya kuti mwana withu wakutondeka kukura mwauzimu chifukwa cha suzgo la chiyowoyero, tikawelera ku mpingo withu wakale.”
15. (a) Kasi ni vichi ivyo vingapangiska ŵapapi kuwelera ku mpingo wa chiyowoyero icho ŵana ŵawo ŵakuchimanya makora? (b) Kasi lemba la Dotoronome 6:5-7 likuŵaphalira vichi ŵapapi?
15 Kasi ni vichi ivyo vingapangiska ŵapapi kuwelera ku mpingo wa chiyowoyero icho ŵana ŵawo ŵakuchimanya makora? Chakwamba, para ŵakuwona kuti ŵalije nyengo na vinthu vyakukhumbikwa kuti ŵasambizge ŵana ŵawo kutemwa Yehova kweniso kuŵasambizga chiyowoyero chachilendo pa nyengo yimoza. Chachiŵiri, usange ŵakuwona kuti ŵana ŵawo ŵaleka kutemwa vinthu vyauzimu panji ŵakukondwa nacho yayi chiyowoyero chachilendo. Para vyaŵa nthena, ŵapapi ŵangawona kuti ntchiwemi kuwelera dankha ku mpingo wa chiyowoyero icho ŵana ŵawo ŵakuchipulika makora. Pamanyuma, usange ŵawona kuti ŵana ŵawo ŵakhwima mwauzimu, ŵapapi ŵangaghanaghanaso vya kuwelera ku mpingo wa chiyowoyero chachilendo.—Ŵazgani Dotoronome 6:5-7.
16, 17. Kasi ŵapapi ŵanyake ŵakusambizga wuli ŵana ŵawo uku ŵali mu mpingo wa chiyowoyero chachilendo?
16 Ŵapapi ŵanyake ŵasanga nthowa zakusambizgira ŵana ŵawo Mazgu gha Chiuta mu chiyowoyero chawo uku ŵakuwungana na mpingo panji gulu la chiyowoyero chinyake. Mubali Charles uyo wali na ŵana ŵatatu ŵa vyaka vyapakati pa 9 na 13, wakuwungana na kagulu ka chiyowoyero cha Lingala. Iyo wakati: “Tikawona kuti ntchiwemi kuti tisambirenge na ŵana ŵithu na kusopera lumoza mu chiyowoyero chithu. Kweni tikachitangaso viyezgelero na maseŵero mu Chilingala kuti ŵana ŵithu ŵasambirenge chiyowoyero ichi.”
17 Mubali Kevin wali na ŵana ŵaŵiri ŵasungwana. Munyake wali na vyaka 5, ndipo munyake wali na vyaka 8. Mubali uyu wakulimbikira chomene kovwira ŵana ŵake kupulikiska makora vinthu ivyo ŵakusambira mu chiyowoyero chachilendo. Iyo wakuti: “Ine na muwoli wane tikusambira patekha na ŵana ŵithu mu Chifurenchi, icho ntchiyowoyero chithu. Tili kupanganaso kuti kamoza pa mwezi, tiwunganenge na mpingo wa Chifurenchi. Kweniso para tili pa holide, tikuluta ku maungano agho ghakuchitika mu Chifurenchi.”
18. (a) Kasi lemba la Ŵaroma 15:1, 2 lingawovwira wuli ŵapapi para ŵakusankha umo ŵangawovwilira ŵana ŵawo? (b) Kasi ŵapapi ŵanyake ŵakupeleka masachizgo wuli ghakovwira? (Wonani mazgu ghapaumaliro.)
18 Mbumba yiliyose yingasankha yekha nthowa yiwemi yakovwilira ŵana ŵawo kuti ŵalutilire kukura mwauzimu. [2] (Gal. 6:5) Mudumbu Muriel uyo tamuzunura mu ndime 14, wakati iyo na mfumu wake ŵakaleka vinthu vinyake ivyo ŵakatemwanga kuti ŵaŵe na nyengo yakovwilira mwana wawo mwauzimu. (Ŵazgani Ŵaroma 15:1, 2.) Mubali Serge nayo wakuwona kuti iyo na mbumba yake ŵakachita makora kuwelera ku mpingo wa chiyowoyero chawo. Iyo wakuti: “Tikati tawelera waka ku mpingo wa chiyowoyero chithu cha Chifurenchi, mwana withu wakamba kuchita makora chomene mwauzimu ndipo wali kubatizika. Sono ni mupayiniya wanyengozose. Nakuti nayo wakughanaghana vyakusamira ku mpingo wa chiyowoyero chinyake.”
ZOMEREZGANI MAZGU GHA CHIUTA KUMUFIKANI PA MTIMA
19, 20. Kasi tingalongora wuli kuti tikutemwa Mazgu gha Chiuta?
19 Yehova wakutitemwa chomene, lekani watipa Mazgu ghake, Baibolo. Baibolo likusangika mu viyowoyero vinandi kuti “ŵanthu ŵa mitundu yose ŵamanye makora unenesko.” (1 Tim. 2:4) Yehova wakumanya kuti ŵanthu ŵakupulikiska unenesko para ŵakuŵazga na kusambira Baibolo mu chiyowoyero chawo.
20 Ntheura kwali tikuteŵetera nkhu, tose tikwenera kuwoneseska kuti tikurya chakurya chauzimu mwakukwana. Para nyengo zose tikusambira Malemba mu chiyowoyero chithu, tilutilirenge kukhora mwauzimu pamoza na mbumba yithu. Kweniso tilongorenge kuti tikusungilira ivyo Yehova wakutiphalira.—Sal. 119:11.


text:
Davide wakupeleka dango pa vinthu ivyo vyapokeka (23, 24)
30 Davide na ŵanthu ŵake ŵakati ŵafika ku Zikilagi+ pa zuŵa lachitatu, ŵakasanga kuti Ŵaamaleki+ ŵawukira chigaŵa cha kumwera* na Zikilagi ndipo ŵatimba Zikilagi na kumuwotcha na moto.2 Ŵakatora ŵanakazi+ kuya nawo ku wuzga na vyose ivyo vikaŵa mu msumba, kwamba muchoko m’paka mukuru. Ŵakakomapo waliyose chara, kweni ŵakaŵatora na kuluta nawo.3 Davide na ŵanthu ŵake ŵakati ŵafika mu msumba, ŵakasanga kuti msumba wawotcheka, ndipo ŵawoli ŵawo, ŵana ŵawo ŵanalume na ŵanakazi ŵatolekera ku wuzga.4 Ntheura Davide na ŵanthu awo wakaŵa nawo ŵakamba kulira chomene, m’paka ŵakaŵavya nkhongono zakulilira.5 Ŵawoli ŵa Davide ŵaŵiri nawo ŵakatolekera ku wuzga, Ahinowamu Muyezireli na Abigelu chokoro cha Nabala Mukarimeli.+6 Davide wakakweŵeka chomene, chifukwa ŵanthu ŵakayowoyanga vyakuti ŵamudinye na malibwe. Ŵanthu* wose ŵakaŵa na chitima chomene chifukwa cha ŵana ŵawo ŵanalume na ŵanakazi. Kweni Davide wakajikhozga mwa Yehova Chiuta wake.+7 Ntheura Davide wakati kwa Abiyatara+ wasembe,* mwana wa Ahimeleki: “Naŵeya, zanalo efodi.”+ Penepapo Abiyatara wakapeleka efodi kwa Davide.8 Davide wakafumba kwa Yehova+ kuti: “Kasi nililondezge gulu la ŵakuwukira ili? Kasi namulisanga?” Chiuta wakati: “Luta, ulilondezge, pakuti wamulisanga nadi, ndipo wamuŵathaska.”+9 Nyengo yeneyiyo, Davide wakaluta na ŵanthu ŵake 600+ awo wakaŵa nawo, ŵakafika m’paka ku Dambo la Besori, ndipo ŵanthu ŵanyake ŵakakhala penepara.10 Davide na ŵanthu 400 ŵakalutilira kuŵachimbizga, kweni ŵanthu 200 awo ŵakavuka chomene ŵakatondeka kwambuka Dambo la Besori ndipo ŵakakhalira kumasinda.+11 Ŵakasanga munthu Mueguputo ku thondo, ŵakamutolera kwa Davide. Ŵakamupa chakurya kuti warye na maji kuti wamwe.12 Kweniso ŵakamupa kachibama ka vikuyu vyakomira na tuvibama tuŵiri twa mpheska. Wakati warya, wakasanga nkhongono* pakuti wakarya kanthu kalikose chara panji kumwa maji mazuŵa ghatatu, muhanya na usiku.13 Sono Davide wakamufumba kuti: “Kasi ndiwe wa njani ndipo wafuma nkhu?” Iyo wakati: “Ndine Mueguputo, muzga wa Muamaleki, kweni fumu yane yikanileka chifukwa nkhalwara mazuŵa ghatatu agho ghajumpha.14 Tikawukira chigaŵa chakumwera* cha Ŵakereti+ na chigaŵa cha Yuda kweniso kumwera* kwa Kalebi.+ Zikilagi tikamotcha na moto.”15 Davide wakati kwa iyo: “Kasi unganilongozga ku gulu la ŵakuwukira ili?” Iyo wakati: “Usange mulapenge kwa ine mwa Chiuta kuti munikomenge chara kweniso kuti mwamunipeleka chara mu woko la fumu yane, mbwenu nimulongozganinge ku gulu la ŵakuwukira ili.”16 Penepapo wakaŵalongozga, ndipo ŵakaŵasanga ŵakhala tekateka pa charu chose. Ŵakaryanga, kumwa na kusekelera chifukwa cha vinthu vinandi ivyo ŵakayora mu charu cha Ŵafilisiti na mu charu cha Yuda.17 Penepapo Davide wakaŵaparanya kwamba mulenjilenji kumatandakucha m’paka mise zuŵa lakulondezgapo. Pakaŵavya wakupona+ padera pa ŵanthu 400 awo ŵakakwera ngamila na kuchimbira.18 Davide wakaponoska vyose ivyo Ŵaamaleki ŵakatora,+ ndipo Davide wakathaska ŵawoli ŵake ŵaŵiri.19 Pakaŵavya vinthu vyawo ivyo vikasoŵapo, kwali ntchichoko panji chikuru. Ŵakaponoska ŵana ŵawo ŵanalume na ŵanakazi na vyose ivyo ŵakaŵayolera.+ Davide wakaponoska vyose ivyo ŵalwani ŵakatora.20 Ntheura Davide wakatora mberere na ng’ombe zose, ndipo ŵanthu ŵake ŵakazidangizga panthazi pa viŵeto vyawo. Ŵakati: “Ivi ndivyo Davide wayora.”21 Davide wakiza ku ŵanthu 200 awo ŵakavuka chomene ndipo ŵakatondeka kwendera lumoza na Davide, ndipo ŵakakhala pa Dambo la Besori.+ Ŵakiza kuzakakumana na Davide kweniso ŵanthu awo wakaŵa nawo. Davide wakati wafika pafupi na ŵanthu aŵa, wakaŵafumba malonje.22 Kweni ŵanthu ŵaheni na ŵawakawaka pa awo ŵakaluta na Davide ŵakati: “Pakuti aŵa ŵakaluta nase chara, tiŵapengeko kalikose chara pa ivyo tayora. Kweni waliyose watore waka muwoli wake na ŵana ŵake, walutenge.”23 Davide wakati: “Kuchita nthena chara, ŵabali ŵane, na ivyo Yehova watipa. Wativikilira na kupeleka mu woko lithu ŵalwani awo ŵakatiwukira.+24 Ni njani wangazomerezga ivyo mukuyowoya? Chigaŵa cha uyo wanguluta kukarwa nkhondo chiŵenge chakuyana waka na cha awo ŵangukhala kulinda katundu.+ Wose ŵagaŵanenge mwakuyana waka.”+25 Ndipo Davide wakaliŵika kuŵa dango mu Israyeli kwamba zuŵa lira m’paka muhanya uno.26 Davide wakati wafika ku Zikilagi, wakatumira ŵalara ŵa kwa Yuda awo ŵakaŵa ŵabwezi ŵake vinyake ivyo ŵakayora. Wakati: “Ichi ntchawanangwa* kwa imwe, chafuma pa ivyo tayora ku ŵalwani ŵa Yehova.”27 Wakavituma ku ŵanthu awo ŵakaŵa ku Beteli,+ awo ŵakaŵa mu Ramoti wa ku Negebu,* awo ŵakaŵa mu Yatiri,+28 awo ŵakaŵa mu Aroyeri, awo ŵakaŵa mu Sifumoti, na awo ŵakaŵa mu Eshitemowa.+29 Wakavitumaso ku awo ŵakaŵa mu Rakala, awo ŵakaŵa mu misumba ya Ŵayerahimeli,+ awo ŵakaŵa mu misumba ya Ŵakeni,+30 awo ŵakaŵa mu Horima,+ awo ŵakaŵa mu Borashani, awo ŵakaŵa mu Ataki,31 awo ŵakaŵa mu Heburoni,+ na ku malo ghose agho Davide na ŵanthu ŵake ŵakendako.


text: 22 Yosiya+ wakaŵa themba wali na vyaka 8 ndipo wakawusa vyaka 31 mu Yerusalemu.+ Zina la anyina likaŵa Yedida mwana wa Adaya wa ku Bozikati.+2 Wakachita icho ntchakwenelera pamaso pa Yehova, wakenda mu nthowa zose za Davide sekuru wake,+ wakapatukako chara kulazga kumalyero panji kumazere.3 Mu chaka cha 18 cha Themba Yosiya, themba likatuma Shafani mulembi, mwana wa Azaliya mwana wa Meshulamu ku nyumba ya Yehova,+ likati:4 “Kwelera kwa Hilikiya+ wasembe* mukuru, ukamuphalire kuti wawunjike ndalama zose izo zikwiza ku nyumba ya Yehova,+ izo ŵalinda ŵa pa milyango ŵawunjika kufuma ku ŵanthu.+5 Ŵazipeleke ku awo ŵimikika pa mulimo wa nyumba ya Yehova, ndipo aŵa nawo ŵazipeleke ku ŵantchito mu nyumba ya Yehova awo ŵanozgenge ivyo vyanangika* mu nyumba iyi,+6 nkhung’anamura kuti ŵazipeleke ku nkhwantha zakuŵaja makuni, ŵakuzenga, na ŵakuŵaja malibwe. Ŵagureso mathabwa na malibwe ghakuŵajika, vyakunozgera nyumba.+7 Kweni ntchakukhumbikwa chara kupenderana nawo ndalama izo ŵapika, chifukwa mbakugomezgeka.”+8 Hilikiya wasembe mukuru wakati kwa Shafani mulembi:+ “Nasanga buku la Dango+ mu nyumba ya Yehova.” Ntheura Hilikiya wakapeleka buku kwa Shafani, ndipo wakamba kuliŵazga.+9 Penepapo Shafani mulembi wakaluta kwa themba na kuliphalira kuti: “Ŵateŵeti ŵinu ŵakhutura ndalama izo zikasangika mu nyumba, ndipo ŵazipeleka ku awo ŵimikika pa mulimo wa nyumba ya Yehova.”+10 Shafani mulembi wakatiso kwa themba: “Pali buku+ ilo Hilikiya wasembe wanipa.” Penepapo Shafani wakamba kuliŵazga pamaso pa themba.11 Themba likati lapulika waka mazgu gha mu buku la Dango, likapalura vyakuvwara vyake.+12 Penepapo themba likapeleka languro ili kwa Hilikiya wasembe, Ahikamu+ mwana wa Shafani, Akibori mwana wa Mikaya, Shafani mulembi, na Asaya muteŵeti wa themba, likati:13 “Lutani, mukanifumbire kwa Yehova, mukafumbire ŵanthu, na Yuda yose kuyana na mazgu gha mu buku ilo lasangika. Pakuti ukali wa Yehova uwo wagolera pa ise ngukuru+ chifukwa ŵasekuru ŵithu ŵakapulikira chara mazgu gha mu buku ili, kusungilira vyose ivyo vili kulembekera ise.”14 Ntheura Hilikiya wasembe, Ahikamu, Akibori, Shafani, na Asaya ŵakaluta kwa Hulida ntchimi yanakazi.+ Hulida wakaŵa muwoli wa Shalumu mwana wa Tikiva mwana wa Harihasi, wakupwelelera malo ghakusungamo vyakuvwara. Wakakhalanga mu Chigaŵa Chachiŵiri cha Yerusalemu, ndipo ŵakayowoya nayo kwenekura.+15 Hulida wakati kwa iwo: “Yehova Chiuta wa Israyeli wakuti: ‘Mukamuphalire munthu uyo wamutumani kwa ine kuti:16 “Yehova wakuti: ‘Nikhizgirenge soka pa malo agha na awo ŵakukhalamo, mazgu ghose gha mu buku ilo themba la Yuda laŵazga.+17 Pakuti ŵanisida ine ndipo ŵakotchera sembe ŵachiuta ŵanyake+ kuti ŵanikwiyiske na mulimo wose wa mawoko ghawo,+ ukali wane ugolerenge pa malo agha ndipo uzimwikenge chara.’”+18 Kweni themba la Yuda ilo lamutumani kuzakafumba kwa Yehova, mukaliphalire kuti: “Yehova Chiuta wa Israyeli wakuti: ‘Pa mazgu agho wapulika,19 pakuti mtima wako wapulikira* ndipo wajiyuyura+ pamaso pa Yehova wati wapulika ivyo nayowoyera malo agha na awo ŵakukhalamo, kuti ŵaŵenge chinthu chakutenthemeska na nthembo, ndipo wapalura vyakuvwara vyako+ na kulira pamaso pane, naneso nakupulika, wakuti Yehova.20 Lekani nikutolerenge ku ŵasekuru ŵako,* ndipo usungikenge mu dindi lako mu mtende, maso ghako ghawonenge chara soka lose ilo nikhizgirenge pa malo agha.’”’” Penepapo ŵakiza na zgoro kwa themba.


text: 5 Nkhinuskaso maso ndipo nkhawona mupukutu ukuwuluka.2 Wakanifumba kuti: “Kasi ukuwona vichi?”Nkhazgora kuti: “Nkhuwona mupukutu ukuwuluka, uwo utali wake ni mikono* 20, ndipo muusani mikono 10.”3 Penepapo wakati kwa ine: “Iyi ni nthembo iyo yikuluta pa charu chose chapasi chifukwa waliyose uyo wakwiba,+ nga umo kwalembekera kuseri linyake la mupukutu, wandalangike. Ndipo waliyose uyo wakujilapizga,+ nga umo kwalembekera kuseri linyake la mupukutu, wandalangike.4 ‘Nayitumizga,’ ndimo wayowoyera Yehova wa mawumba, ‘ndipo yizamunjira mu nyumba ya munkhungu na mu nyumba ya munthu uyo wakuchita chilapo chautesi mu zina lane. Yizamukhala mu nyumba iyo na kuyimara, pamoza na makuni ghake, na malibwe ghake.’”5 Mungelo uyo wakayowoyanga nane wakiza na kuniphalira kuti: “Laŵiska muchanya, ndipo wona icho chikuluta.”6 Ntheura nkhafumba kuti: “Kasi ichi ntchivichi?”Wakazgora kuti: “Ichi ntchakupimira* icho chikuluta.” Wakatiso: “Umu ndimo vikuwonekera pa charu chose chapasi.”7 Nkhawona chibenekelero chamuthovu chikabenekuka, mukati mwa chakupimira mukaŵa mwanakazi uyo wakakhala pasi.8 Ntheura wakati: “Uwu Mbuheni.” Penepapo wakamuponyaso mwanakazi yura mu chakupimira chira, na kuwezgerapo chibenekelero chamuthovu pa mulomo wake.9 Penepapo nkhinuska maso ghane ndipo nkhawona ŵanakazi ŵaŵiri ŵakwiza, ŵakawulukanga mu mphepo. Ŵakaŵa na mapapindo nga ni mapapindo gha konongo. Ndipo ŵakanyamulira chakupimira chira mu mlengalenga pakati pa kuchanya na charu chapasi.10 Ntheura nkhafumba mungelo uyo wakayowoyanga nane kuti: “Kasi ŵakuluta nacho nkhu chakupimira ichi?”11 Wakazgora kuti: “Ku charu cha Shinara*+ uko ŵamumuzengera nyumba mwanakazi uyu. Ndipo para yanozgeka, wamuŵikika kwenekuko mu malo ghake ghakumwenelera.”


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
8 “Musungenge mwakupwelelera malango ghose agho nkhumupani muhanya uno, kuti mulutilire kuŵa ŵamoyo,+ mwandane, mukanjire na kupoka charu icho Yehova wakalapa ku ŵasekuru ŵinu.+
2 Kumbukani kuti Yehova Chiuta winu wakamwendeskani nthowa yitali mu mapopa vyaka 40 ivi,+ kuti wamuchefyani na kumuyezgani,+ kuti wamanye ivyo vili mu mtima winu,+ usange musungilirenge malango ghake panji yayi.
3 Ntheura wakamuchefyani, kumulekani na njara+ na kumuryeskani mana,+ agho imwe mukaghamanya chara nesi ŵawiskemwe. Wakachita ivi kuti mumanye kuti munthu wakuŵa wamoyo na chingwa pera chara, kweni munthu wakuŵa wamoyo na mazgu ghose ghakufuma mu mulomo wa Yehova.+
4 Vyaka vyose 40 ivi, malaya agho mukavwara ghakamara chara nesi malundi ghinu kutupa.+
5 Mukumanya mu mtima winu kuti nga umo munthu wakuchenyera mwana wake, Yehova Chiuta winu nayo wakamuchenyaninge.+
6 “Ntheura musungenge malango gha Yehova Chiuta winu, mwendenge mu nthowa zake na kumopa.
7 Pakuti Yehova Chiuta winu wamumunjizgani mu charu chiwemi,+ charu chakuzura na milonga ya maji, mbwiwi, na viziŵa vya maji mu chidika na mu mapiri.
8 Charu cha tirigu, balere, mpheska, makuni gha vikuyu, na marimoni.+ Charu cha mafuta gha olive na uchi.+
9 Charu icho chakurya ntchambura kusoŵa, ndipo mwamusoŵerwa kanthu chara. Charu icho mu malibwe ghake muli visulo, ndipo mu mapiri ghake mwamujimamo mkuŵa.
10 “Para mwarya na kukhuta, mukalumbenge Yehova Chiuta winu chifukwa cha charu chiwemi icho wamupani.+
11 Muchenjere kuti muleke kuluwa Yehova Chiuta winu na kutondeka kusunga malango ghake, vyeruzgo, na malanguro ivyo nkhumupani muhanya uno.
12 Para mwarya na kukhuta, mwazenga nyumba ziwemi na kukhalamo,+
13 ng’ombe zinu na miskambo yinu vyandana, siliva linu na golide vyaŵa vinandi, ndipo vyose mwaŵa navyo vinandi,
14 mungazomerezganga chara mtima winu kutukumuka+ na kumuluwiskani Yehova Chiuta winu, uyo wakamufumiskani mu charu cha Eguputo, mu nyumba ya wuzga.+
15 Ndiyo wakamwendeskani mu mapopa ghakuru na ghakofya,+ umo mukaŵa njoka zamoto na ŵakalizga, malo ghakomira ghambura maji. Wakafumiska maji pa jalawe la gwaa!+
16 Wakamulyeskani mana+ mu mapopa, agho ŵawiskemwe ŵakaghamanya chara, mwakuti wamuchefyani+ na kumuyezgani kuti kunthazi vizakamovwirani.+
17 Usange mwamuyowoya mu mtima winu kuti: ‘Nasanga usambazi uwu na nkhongono zane na woko lane lankhongono,’+
18 mukakumbuke kuti Yehova Chiuta winu ndiyo wamupani nkhongono zakusangira usambazi,+ mwakuti wafiske phangano ilo wakalapa ku ŵasekuru ŵinu, nga umo viliri muhanya uno.+
19 “Usange mwakaluwa Yehova Chiuta winu na kulondezga ŵachiuta ŵanyake, kuŵateŵetera na kuŵasindamira, nkhumukhalirani ukaboni muhanya uno kuti mwamuparanyika nadi.+
20 Nga ni mitundu iyo Yehova wakuyiparanya panthazi pinu, namwe mwamuparanyika chifukwa cha kuleka kupulikira lizgu la Yehova Chiuta winu.+
Tumizgani
Tumizgani
Dotoronome 8
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=8&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D8%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg